**Н А Р Е Д Б А**

**за реда за придобиване, управление и разпореждане с общинско имущество – собственост на Община Карнобат**

**/** приета с Решение № 379/29.06.2018г. на Общински съвет – Карнобат; измененаи допълнена с Решение №298.І/31.03.2022 г. на Общински съвет Карнобат, изменена с Решение №8.70/28.03.2024 г. на Общински съвет - Карнобат**/**

**ГЛАВА ПЪРВА**

**ОБЩИ РАЗПОРЕДБИ**

**Чл. 1**. (1) С тази наредба се определят редът и условията за придобиване, управление и разпореждане с имоти и вещи – собственост на община Карнобат, както и конкретните правомощия на кмета на общината, кметовете на кметства и кметските наместници, в съответствие със Закона за общинската собственост и другите разпоредби на действащото законодателство.

(2) Редът за придобиване, управление и разпореждане с имоти и вещи, собственост на общината, установен с тази наредба, се прилага за всички обекти, доколкото в друг закон или в актове за неговото прилагане не е предвидено друго.

(3) Наредбата не се прилага в следните случаи:

1. при разпореждане с общински имоти по реда на Закона за приватизация и следприватизационния контрол;

2. при възлагане на концесии по реда на Закона за концесиите;

3. при отдаване под наем и продажба на общински жилища;

4. при упражняване на правата на Общината върху общинската част от капитала на търговски дружества с общинско участие.

(4)Общинската собственост се управлява в интерес на населението в общината, съобразно разпоредбите на закона и с грижата на добър стопанин и в съответствие с приетата от Общински съвет - Карнобат стратегия за управление на общинската собственост и годишна програма за управление и разпореждане с имотите – общинска собственост.

(5)Общинската собственост се използва съобразно предназначението й и за нуждите, за които е предоставена. Предоставените имоти и вещи не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, освен в случаите, предвидени в закон.

**Чл.2.**(1) Общинският съвет приема стратегия за управление на общинската собственост за срока на мандата си по предложение на кмета на общината. Стратегията определя политиката за развитие на общинската собственост и стопанската дейност на общината и съдържа:

1.основните цели, принципи и приоритети за придобиване, управление и разпореждане с имотите - общинска собственост;

 2.основните характеристики на отделните видове имоти, които могат да се предоставят под наем или да бъдат предмет на разпореждане;

 3.нуждите на общината от нови имоти и способите за тяхното придобиване.

 (2) В изпълнение на стратегията Общинският съвет приема план за действие за общинските концесиии в съответствие със Закона за концесиите и годишна програма за управление и разпореждане с имотите - общинска собственост, по предложение на кмета на общината. Програмата се приема най-късно до приемането на бюджета на общината за съответната година и може да бъде актуализирана през годината, като при необходимост се извършва и актуализация на общинския бюджет. Програмата е в съответствие с плана за действие за общинските концесиии и съдържа:

 1.прогноза за очакваните приходи и необходимите разходи, свързани с придобиването, управлението и разпореждането с имоти - общинска собственост;

2.описание на имотите, които общината има намерение да предложи за предоставяне под наем, за продажба, за внасяне като непарична вноска в капитала на търговски дружества, за учредяване на ограничени вещни права, както и за възлагане чрез концесия;

3.описание на имотите, които общината има намерение да предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна;

4.описание на имотите, които общината има намерение да придобие в собственост и способите за тяхното придобиване;

5.обектите, за изграждането на които е необходимо отчуждаване на частни имоти;

6.обектите по т. 5 от първостепенно значение.

(3) Стратегията за управление на общинската собственост, планът за действие за общинските концесиии и годишната програма за управление и разпореждане с имотите – общинска собственост, както и промените в тях, се публикуват в местен вестник и на интернет страницата на общината след приемането им.

 (4) Ежегодно, едновременно с предложението за приемане на годишна програма за управление и разпореждане с имоти – общинска собственост, кметът на общината съставя и предоставя на Общинския съвет отчет за състоянието на общинската собственост и резултатите от нейното управление по видове и категории обекти за предходната година.

 Отчетът съдържа:

 1. брой на съставените през годината актове за общинска собственост /публична и частна/; новопридобити имоти;

 2. брой на имотите, отдадени под наем, аренда или концесия;

 3.брой на разпоредителните сделки и брой на имотите – предмет на разпоредителните сделки;

 4. постъпили средства в общинския бюджет от управлението/разпореждането с имоти – общинска собственост.

 (5) Планът за действие за общинските концесии е съобразен със следното:

1.планът за действие за общинските концесии се изготвя за всеки програмен период;

2.съдържанието на плана по т.1 се определя по години и може да се изменя и допълва текущо;

3.съдържанието на плана по т.1 и редът на изготвянето му е в съответствие със Закона за концесиите и Наредбата по чл.35 от същия закон;

4.годишният отчет на кмета на общината относно изпълнението на включените в плана по т.1 проекти и концесионни договори се внася за одобрение в Общинския съвет в срок до 31 март на годината, следваща годината на отчетния период.

**Чл. 3**. (1) Общинската собственост е публична и частна.

(2) Публична собственост са:

1.имотите и вещите, определени със закон;

2.имотите, предназначени за изпълнение на функциите на органите на местното самоуправление и местната администрация;

3.други имоти, предназначени за трайно задоволяване на обществени потребности от местно значение, определени от Общинския съвет.

(3) Частна общинска собственост са всички други общински имоти и вещи. Плодовете и приходите от имотите и вещите - публична общинска собственост, са частна собственост на общината.

**Чл. 4**. (1) Имотите и вещите – публична общинска собственост, които са престанали да имат предназначението по чл. 3, ал. 2 от Закона за общинската собственост се обявяват за частна общинска собственост от Общинския съвет с мнозинство от 2/3(две трети) от общия брой на съветниците.

(2) С решение на Общинския съвет се обявяват за публична общинска собственост имотите и вещите – частна общинска собственост, които са придобили предназначението по чл. 3, ал. 2 от Закона за общинската собственост. Решението се приема с мнозинство повече от половината от общия брой на общинските съветници.

(3) Мотивирани предложения за решения по ал. 1 и ал. 2 могат да правят лицата, оправомощени с Правилника по чл. 21, ал. 3 от Закона за местното самоуправление и местната администрация.

(4) Не може да се извършва промяна в публичния характер на собствеността, когато това е забранено със закон, както и в случаите, при които в резултат на естеството си и начина на използване, имотите не могат да имат друг характер освен публичен.

**Чл.5**.(1) Имотите и вещите - публична общинска собственост, земите от общинския поземлен фонд и горските територии - общинска собственост не могат да се придобиват по давност.

(2) Имотите и вещите - публична общинска собственост, не могат да се отчуждават и да се прехвърлят в собственост на трети лица. Имоти - публична общинска собственост, могат да се обременяват с ограничени вещни права само в случаите, определени със закон.

(3) Имотите и вещите - частна общинска собственост, могат да бъдат обект на разпореждане. За тях се прилагат общите разпоредби за собствеността, освен ако в закон е предвидено друго.

**Чл.6**. (1) Застроените имоти - публична общинска собственост, задължително се застраховат, включително срещу природни бедствия и земетресения.

(2) Общинският съвет с решение определя имотите – общинска собственост, извън тези по ал.1, които подлежат на задължително застраховане, включително и срещу природни бедствия и земетресения. Решението се взема с мнозинство повече от ½(една втора) от общия брой на общинските съветници.

(3) Кметът на общината определя вещите - общинска собственост, които подлежат на задължително застраховане.

(4) Застрахователните вноски се предвиждат по бюджетите на общината или на съответните организации и юридически лица на бюджетна издръжка, на които имотите и вещите по ал. 1 - 3 са предоставени за управление. Застрахователните вноски за имотите и вещите по ал. 1 - 3, предоставени под наем, за ползване или възложени на концесия, са за сметка на наемателите, ползвателите или концесионерите.

**Чл.7**. (1) Поддържането и ремонтите на имотите и вещи – общинска собственост, се извършват от лицата, на които са предоставени за управление, като необходимите средства се предвиждат ежегодно по бюджетите им.

(2) Поддържането и текущите ремонти на имотите и вещи – общинска собственост, отдадени под наем или предоставени за ползване, се извършват от наемателите или ползвателите им в съответствие с разпоредбите на Закона за задълженията и договорите.

(3) С договора за наем или ползване може да се уговори основните ремонти да се извършват за сметка на наемателите и ползвателите.

**ГЛАВА ВТОРА**

**ПРИДОБИВАНЕ НА СОБСТВЕНОСТ И ОГРАНИЧЕНИ ВЕЩНИ ПРАВА**

**Чл.8.** (1) Общината придобива възмездно или безвъзмездно право на собственост и ограничени вещни права:

1.по силата на закон;

2.чрез предоставени в собственост на Община Карнобат право на собственост или ограничени вещни права върху имоти или вещи с акт на компетентен държавен орган;

3.чрез закупуване на имоти и вещи със средства на общината;

4.чрез замяна на имоти и вещи – общинска собственост или право на строеж върху имот - частна общинска собственост в определените в закон случаи;

5.чрез дарения или завещания на общината;

6.чрез изграждане на обекти в имоти, върху които в полза на общината е учредено право на строеж, на надстрояване или пристрояване;

7.чрез принудително отчуждаване на имоти - частна собственост;

8.чрез учредяване в полза на общината на ограничени вещни права по силата на правна сделка, разрешена от закона;

9.с позоваване на придобивна давност в полза на общината;

10.чрез придобиване на имоти и вещи, изградени с доброволен труд и парични средства на населението в общината;

11.чрез прекратяване на съсобственост.

(2) Възмездно придобиване на право на собственост или на ограничени вещни права върху имоти се извършва след решение на Общински съвет по предложение на кмета на общината. Въз основа на решението на Общинският съвет се сключва договор от кмета на общината.

(3) Вещите, необходими за нуждите на общината се придобиват от кмета на общината в рамките на предвидените средства в бюджета на общината.

(4) Вещите, необходими за административни и стопански нужди на общински звена и предприятия, работещи на самостоятелна бюджетна сметка, се закупуват от съответните ръководители или упълномощени от тях длъжностни лица.

**Чл. 9.** (1) Безвъзмездно придобиване на собственост и на ограничени вещни права се извършва след решение на Общинския съвет.

(2) Даренията и завещанията в полза на общината се приемат от кмета на общината при условията на чл.61, ал.2 от Закона за наследството.

**Чл.10**. (1) Придобиването на собственост, чрез позоваване на придобивна давност при условията на чл. 79 от Закона за собствеността в полза на общината, се извършва със заповед на кмета на общината, след решение на Общинския съвет.

(2) Актът за общинска собственост се изготвя от съответните служители в общинска администрация.

(3) Общинският съвет прогласява погасеното по давност право на строеж при условията на чл. 67 ал. 1 от Закона за собствеността. Решението се взема по докладна записка на кмета на общината, въз основа на протокол от комисия, която е установила, че е изтекъл петгодишният законов срок от сключването на договора и няма започнало фактическо строителство в имота въз основа на одобрени архитектурни проекти, издадени разрешения за строеж и протокол за строителна линия и ниво. Когато е констатирано, че фактическото строителство не е реализирано поради обективна невъзможност, Общинският съвет определя момента, от който е обективно възможно започване на строителството и възлага на кмета на общината, да сключи споразумение, с което да определи от кога започва да тече погасителната давност.

 (4) Безстопанствени имоти на територията на Община Карнобат се установяват от комисия, определена със заповед на кмета на общината. След извършената проверка се съставя констативен протокол, в който се описва местонахождението и състоянието на имота, както и данни за собственика му, ако е известен.

(5) Имотите по ал.4 се обявяват в местния вестник, на интернет страницата на Общината, на местата за обяви в сградата на Община Карнобат и в кметствата/ населените места.

(6) Ако в едномесечен срок от публикуване на обявлението не се явят собственици на имота в общината, кметът внася докладна записка в Общинския съвет за вземане на решение за завземане на имота (за установяване на владението на имота). След решението на Общинския съвет, кметът издава заповед за завземане на имота, с която се конкретизират мерките, които трябва да се вземат за привеждане на имота в състояние, за да бъде използван по предназначение.

 (7) От датата на издаване на заповедта по ал. 6 започва да тече срокът на придобивна давност в полза на общината.

(8) Завладеният безстопанствен имот се управлява съобразно реда за управление на съответния вид имот, частна общинска собственост, указан в тази наредба или в наредбата по чл. 45а от Закона за общинската собственост.

**Чл.11.** Договорите за придобиване на собственост и ограничени вещни права върху имоти се сключват в писмена форма от кмета на общината и подлежат на вписване.

**ГЛАВА ТРЕТА**

**УПРАВЛЕНИЕ НА ИМОТИТЕ И ВЕЩИТЕ – ОБЩИНСКА СОБСТВЕНОСТ**

**РАЗДЕЛ І**

**УПРАВЛЕНИЕ НА ИМОТИТЕ И ВЕЩИТЕ – ПУБЛИЧНА ОБЩИНСКА СОБСТВЕНОСТ**

**Чл.12**. (1) Кметът на общината организира, ръководи и контролира управлението на имотите и вещите, предназначени за осъществяване функциите на органите на местното самоуправление и местната администрация.

(2) Предоставянето за управление на имоти и части от тях по чл. 3, ал. 2, т. 2 от Закона за общинската собственост на юридически лица и звена на общинска бюджетна издръжка се извършва безвъзмездно със заповед на кмета на общината.

(3) Имоти и части от тях по чл. 3, ал. 2, т. 2 от Закона за общинската собственост, които не са необходими за нуждите на общината или на юридически лица и звена на общинска бюджетна издръжка, могат да се предоставят безвъзмездно за управление на други юридически лица на бюджетна издръжка или на техни териториални структури със заповед на кмета на общината след решение на Общинския съвет.

(4) Имотите по ал. 2 и ал. 3 не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат, както и да се ползват не по предназначение.

(5) Управлението на имотите се прекратява след изтичане на срока, за който са отдадени, или при нарушаване на условията по ал. 4.

(6) Кметът на общината, кметовете на кметства и кметските наместници упражняват контрол по управлението на имотите и вещите по чл. 3, ал. 2, т. 2 от Закона за общинската собственост, предоставени на съответните юридически лица на бюджетна издръжка.

(7) Поддръжката и ремонтите на имотите и вещите публична общинска собственост се извършва от лицата, на които са предоставени за управление.

 **Чл. 13.** (1) Свободни имоти или части от тях – публична общинска собственост могат да се отдават под наем за срок до 10 години, след решение на Общинския съвет.

 (2) Отдаването под наем на имоти по ал.1 се извършва от кмета на Община Карнобат след провеждане на публичен търг или публично оповестен конкурс по реда на глава седма от тази наредба, освен ако в закон е предвидено отдаването под наем да се извършва без търг или конкурс.

(3) Началната месечна наемна цена се определя съгласно Приложение № 2 към тази наредба.

(4) Въз основа на резултатите от търга или конкурса по ал.2, съответно с решението на Общинския съвет, кметът на Община Карнобат сключва договор за наем, който не може да бъде по-дълъг от 10 години.

(5) /отменена с Решение №298.І/31.03.2022 г. на Общински съвет - Карнобат/[[1]](#footnote-1)

**Чл. 14**. (1) Имоти или части от имоти - публична общинска собственост могат да се предоставят за безвъзмездно управление на юридически лица и звена на общинска бюджетна издръжка, работещи по системата на делегираните бюджети (общинските училища), след решение на Общинския съвет, със заповед на кмета на общината.

(2) Поддържането, стопанисването и управлението на имотите - публична общинска собственост, предоставени безвъзмездно за управление наюридически лица и звена на общинска бюджетна издръжка, работещи по системата на делегираните бюджети (общинските училища), се организира от директорите на съответните училища в рамките на предвидените средства в бюджетите им и други източници.

(3) Ръководителите на посочените в ал.1 юридически лица или звена (директорите на общинските училища) осъществяват управлението на имотите, предоставени им безвъзмездно за управление, с грижата на добър стопанин и отговарят за ремонтирането и застраховането им, в рамките на предвидените средства в бюджетите им и други източници.

(4) Ръководителите на юридическите лица или звена на общинска бюджетна издръжка, работещи по системата на делегираните бюджети (директорите на общинските училища) могат да отдават под наем части от предоставените им за управление имоти – публична общинска собственост, при условие, че не се възпрепятства осъществяването на дейностите, за които съответният имот е предоставен за управление, след провеждането на публичен търг по реда на глава седма от настоящата наредба, с базисни наемни цени, определени в Приложение № 2.

В комисията за провеждане на публичния търг участва представител на общинската администрация, определен от кмета на общината.

 Въз основа на резултатите от публичния търг се сключва договор за наем за срок до 10 години с ръководителя на юридическото лице или звено на общинска бюджетна издръжка, работещо по системата на делегираните бюджети (директора на общинското училище). Копие от сключения договор се представя в община Карнобат.

 (5) Средствата, получени от отдадените под наем части от имоти - публична общинска собственост, предоставени за управление на юридически лица и звена на общинска бюджетна издръжка, работещи по системата на делегирани бюджети (общинските училища), остават за тяхната издръжка.

 **Чл. 15**.(1) Части от имоти, предоставени за управление на юридическото лице или звено на общинска бюджетна издръжка, работещо по системата на делегирани бюджети (общинско училище), които са необходими за провеждане на учебния процес само в определени часове от учебната седмица, могат да се предоставят на трети лица за временно възмездно ползване за педагогически услуги, художествено-творческа дейност и спорт за срок не по-дълъг от 1/една/ учебна година.

 (2) Имотите по ал.1 не могат да се предоставят за ползване с цел осъществяване на политическа или религиозна дейност.

 (3) /изменена с Решение №298.І/31.03.2022 г. на Общински съвет - Карнобат / [[2]](#footnote-2) Имотите по ал.1 се предоставят под наем, след провеждането на публичен търг, по реда на глава седма от настоящата наредба, с базисни наемни цени, определени в Приложение № 3.

**РАЗДЕЛ ІІ**

**УПРАВЛЕНИЕ НА ИМОТИТЕ И ВЕЩИТЕ – ЧАСТНА ОБЩИНСКА СОБСТВЕНОСТ**

 **Чл.16**. Кметът на Община Карнобат организира, ръководи и контролира управлението на имотите – частна общинска собственост.

 **Чл.17**. (1) Свободни нежилищни имоти или части от тях – частна общинска собственост, които не са необходими за нуждите на органите на общината или на юридически лица на издръжка на общинския бюджет, се отдават под наем чрез публичен търг или публично оповестен конкурс по реда на глава седма от тази наредба, освен ако в закон е предвидено предоставянето под наем да се извършва без търг или конкурс.

 (2) Началната месечна наемна цена се определя съгласно Приложение № 2 към тази наредба.

 (3) В условията на търга или конкурса по ал.1, могат да бъдат включени допълнително изисквания в съответствие с използването на обекта по предназначение.

 (4) Въз основа на резултатите от търга или конкурса кметът на Община Карнобат издава заповед по реда на глава седма от настоящата наредба.

 (5) Кметът на общината сключва договор за отдаване под наем за срок до 10 години.

 **Чл.18.** (1) С решение на Общински съвет - Карнобат, свободни нежилищни имоти или части от тях – частна общинска собственост, могат да се отдават под наем без търг или конкурс за здравни, образователни и социални дейности, както и на юридически лица с нестопанска цел, осъществяващи дейност в обществена полза.

 (2) С решението по ал.1 се определя и срока на договора.

 (3) Кметът на общината сключва договор въз основа на решението по ал.1 при наемна цена определена по Приложение № 2 към тази наредба.

 (4) Имотите по ал.1 не могат да се преотстъпват за ползване, да се ползват съвместно по договор с трети лица, да се отдават под наем или да се пренаемат.

 (5) Ползването на имотите по ал.1 се прекратява по реда на чл.15 от Закона за общинската собственост.

 (6) По този ред на търговски дружества могат да се отдават под наем поземлени имоти за временно използване за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности.

 **Чл. 19.** (1) Части от имоти – общинска собственост, се отдават под наем чрез публичен търг или публично оповестен конкурс по реда на глава седма от тази наредба за поставяне на преместваеми обекти по чл. 56 от ЗУТ: павилиони и вендинг машини за осъществяване на търговска / друга обслужваща дейност по схема одобрена от главния архитект.

 (2) Началната месечна наемна цена се определя съгласно Приложение № 2 към тази наредба.

 (3) Въз основа на резултатите от търга или конкурса кметът на Община Карнобат издава заповед.

 (4) Договорът за отдаване под наем се сключва за срок до 10 години.

 (5) Въз основа на договора за наем, главният архитект издава разрешение за поставяне по реда на Наредбата **за преместваемите обекти, за рекламните, информационни и монументално-декоративни елементи и за рекламната дейност на територията на община Карнобат**, със срок - срока на договора за наем.

 (6) Договорът влиза в сила от датата на разрешението за поставяне, издадено от главния архитект.

 **Чл.20.** /изменена с Решение №298.І/31.03.2022 г. на Общински съвет - Карнобат/ [[3]](#footnote-3) (1) Със заповед на кмета на общината, без провеждане на публичен търг или публично оповестен конкурс, свободни помещения - частна общинска собственост, които не са необходими за нуждите на органите на общината или на юридически лица на издръжка на общинския бюджет, могат да се предоставят безвъзмездно на политическите партии, отговарящи на условията, предвидени в Закона за политическите партии.

 (2) Исканията за предоставяне на помещения по ал.1, за нуждите на общинските ръководства на политическите партии, се отправят до кмета на
общината.

 (3) След издаването на заповедта по ал.1, се сключва договор, със срок до началото на мандата на следващото Народно събрание.

 (4) Предоставените помещения на политическите партии се ползват за осъществяване на тяхната дейност. Те не могат да се преотдават под наем и да се преотстъпват за ползване. Такива помещения могат да се ползват съвместно по договор с трети лица само за цели, пряко свързани с дейността на партията. В тези помещения не може да се извършва стопанска дейност.

 (5) Политическите партии, на които са предоставени безвъзмездно помещения – частна общинска собственост, заплащат експлоатационните разходи.“

**Чл.21.** (1) Отдаването под наем на имоти за нуждите на общинските ръководства на синдикалните организации се извършва със заповед на кмета на Община Карнобат, след представяне на документи за регистрация, устава на организацията и документ за наличие на общинска структура.

(2) Кметът на общината издава заповед за настаняване, въз основа на която се сключва договор за срок не по-дълъг от десет години. Наемните цени се определят съгласно Приложение № 2 към тази наредба.

**Чл.22**. Наемните отношения по този раздел се прекратяват по реда на чл.15 от Закона за общинската собственост, а за имотите, предоставени по реда на чл.20 от Наредбата, наемните отношения се прекратяват, съгласно разпоредбите на чл.32, ал.3 от Закона за политическите партии.

**Чл.23**. (1) При възникване на належаща общинска нужда наемателите на помещения по чл. 20 и чл.21 от тази наредба са длъжни да ги освободят в срок от три месеца от връчването на съобщението за освобождаване.

(2) Ако имотът по ал. 1 не бъде освободен доброволно, той се освобождава по административен ред въз основа на заповед на кмета на общината, която се привежда в изпълнение със съдействието на органите на полицията.

(3) Заповедта по ал. 2 може да се обжалва пред административния съд по реда на Административно-процесуалния кодекс. Жалбата не спира изпълнението на заповедта, освен ако съдът разпореди друго.

**Чл.24**.(1)Вещи - общинска собственост, се управляват в интерес на населението в общината.

 (2) Общото ръководство и контрол по управлението на вещите - общинска собственост, се осъществява от кмета на общината.

 **Чл.25**. Кметът на общината организира пряко управлението на вещите, обслужващи дейността на Общинския съвет и общинската администрация.

 **Чл.26**.(1) Вещи - общинска собственост, могат да се предоставят безвъзмездно за управление и ползване на юридически лица и звена на общинска бюджетна издръжка със заповед на кмета на общината.

 (2)Ръководителите на юридическите лица и звена на общинска бюджетна издръжка управляват вещите, предоставени им по ал.1, с грижата на добър стопанин и отговарят за поддържането, ремонтирането и застраховането им.

 **Чл.27**.Вещите - частна общинска собственост, извън тези по чл. 24 и чл. 25 се предоставят под наем от кмета на общината след провеждане на публичен търг или публично оповестен конкурс по реда на глава седма от тази наредба.

 **Чл. 28**. /изменена с Решение №298.І/31.03.2022 г. на Общински съвет - Карнобат/ [[4]](#footnote-4) (1). Поддържането и текущите ремонти на имотите и вещите - общинска собственост, отдадени под наем или предоставени за ползване, се извършват от наемателите или ползвателите им в съответствие с разпоредбите на Закона за задълженията и договорите.

(2) С договор може да се уговори основните ремонти да се извършват за сметка на наемателите и ползвателите.

**Чл.28.А.** /нов с Решение №298.І/31.03.2022 г. на Общински съвет - Карнобат/[[5]](#footnote-5) Настаняването под наем, продажбата и замяната на общински ателиета и гаражи се извършва по реда за управление и разпореждане с имоти – частна общинска собственост, установен с тази наредба.

**ГЛАВА ЧЕТВЪРТА**

**РАЗПОРЕЖДАНЕ С ИМОТИ И ВЕЩИ – ЧАСТНА ОБЩИНСКА СОБСТВЕНОСТ**

**Чл. 29.(**1).Разпореждането с недвижими имоти – частна общинска собственост се осъществява чрез:

1.продажба на имоти или идеални части от тях;

2.замяна на имоти или на вещни права върху тях;

3.учредяване на право на строеж, надстрояване и пристрояване – възмездно или безвъзмездно;

4.учредяване на вещно право на ползване - – възмездно или безвъзмездно;

5.делба;

6.дарение на юридически лица на бюджетна издръжка;

7.сделки по чл.15, ал. 3 и чл. 17, ал. 3 от Закона за устройство на територията;

8.по силата на закон.

(2) Всички разпореждания с недвижими имоти се извършват след решение на Общински съвет, освен ако законът предвижда друго.

**Чл.30**. (1) Разпоредителни сделки с имоти и вещни права върху имоти – общинска собственост, се извършват по пазарни цени, но не по-ниски от данъчните им оценки. Пазарните цени на имотите и на вещните права се определят от Общински съвет - Карнобат, въз основа на пазарните оценки, изготвени от оценители, отговарящи на изискванията на Закона за независимите оценители, освен ако в закон е предвидено друго.

(2) Началните цени при провеждане на търговете или конкурсите не могат да бъдат по-ниски от цените, определени от Общинския съвет.

**Чл.31**. (1) При възмездно разпореждане с имоти – частна общинска собственост, физическите или юридическите лица, на които се прехвърля имота, заплащат на общината данък върху стойността на прехвърляния имот, съгласно Наредбата за местните данъци на територията на Община Карнобат, такса върху стойността на прехвърляния имот в размер, определен в т.17 от Приложение № 12 от Наредбаза определянето и администрирането на местните такси и цени на услуги на територията на Община Карнобат и ДДС в случаите, предвидени в ЗДДС.

 (2) Стойността на разходите, направени от общината за изготвянето на пазарната оценка, както и за изготвяне на проекти за изменение на подробния устройствен план, геодезическо заснемане, проекти за делба и др., извършени във връзка с осъществяване на разпореждането, се възстановяват по сметка на общината от физическото или юридическото лице, с което се сключва разпоредителната сделка.

 **Чл. 32**.(1) Разпореждането с вещи – частна общинска собственост се осъществява чрез: продажба, замяна, дарение, делба, възмездно или безвъзмездно учредяване на ограничени вещни права или по друг начин, определен в закон

 (2) Продажбата на вещи, които не са необходими за дейността на общината, се осъществява след решение на Общински съвет от кмета на общината, чрез публичен търг или публично оповестен конкурс. Началните цени на вещите се определят от оценител.

 (3) Въз основа на резултатите от търга или конкурса, кметът на Община Карнобат сключва договор за продажба.

 (4) Замяна и предоставянето на вещи под наем се извършва след решение на Общински съвет от кмета на общината, чрез договор по реда и условията на Закона за задълженията и договорите.

 (5) Възмездно право на ползване върху вещи се осъществява след решение на Общински съвет. Въз основа на решението на Общинския съвет, кметът издава заповед и сключва договор.

 (6) Безвъзмездно право на ползване върху вещи за учебни, научни, културни, здравни, социални или спортни заведения и организации се предоставя след решение на Общинския съвет от кмета на общината с протокол- опис.

 (7) Негодни вещи – частна общинска собственост се бракуват със заповед на кмета на общината след инвентаризация по реда на Глава трета - Финансови отчети, Раздел II Инвентаризация от Закона за счетоводството.

 **Чл.33**.(1). /изменена с Решение №298.І/31.03.2022 г. на Общински съвет - Карнобат/ [[6]](#footnote-6) Продажбата на земя – частна общинска собственост, се извършва от кмета на общината без търг или конкурс, след решение на Общинския съвет на физически или юридически лица, собственици на законно построена сграда върху общинска земя – урегулиран поземлен имот или имот в урбанизираната територия на общината.

 (2)Собствениците на жилища или други обекти в етажна собственост, придобили идеални части от правото на строеж върху общинска земя, могат да придобият идеална част от правото на собственост върху земята, върху която е построена сградата, съответстваща на притежаваната идеална част от правото на строеж при условие, че за общинската земя е отреден урегулиран поземлен имот или поземлен имот в урбанизираната територия на общината.

(3) Лицата по ал.1 и ал.2 подават заявление за закупуване до кмета на общината.

(4) Заявлението за закупуване по ал.2 се придружава от следните документи:

1.документ за собственост върху построената сграда или удостоверение за признато право на строеж в случаите по § 6 от преходните правила на Закона за собствеността или договор за учредено право на строеж;

2.скица на имота от одобрена кадастрална карта, а в случаите, когато няма одобрена кадастрална карта - скица от действащия подробен устройствен план за имоти в урбанизирани територии;

3.удостоверение от главния архитект на общината, че сградата е законно изградена;

4.удостоверение за наследници, ако е необходимо;

5.при необходимост могат да се изискват и други документи, удостоверяващи факти и обстоятелства, които са от значение за продажбата.

(5)Когато с влязъл в сила подробен устройствен план към момента на подаване на молбата, се предвижда ново застрояване върху имота, надстрояване или пристрояване на съществуващата сграда, в цената на земята се включва и пазарната стойност на правото на строеж върху разликата между реализираното застрояване и предвиденото по подробния устройствен план. Главният архитект на Общината осигурява служебна скица от подробния устройствен план и становище за реализираното и предвиденото застрояване.

(6)В случаите, когато липсва застроителен план, в цената на земята се включва и пазарната стойност на правото на строеж върху разликата между реализираното застрояване и максималното възможно застрояване съгласно застроителните правила и норми за устройство на територията. Главният архитект на общината изготвя становище за реализираното и максимално допустимото застрояване.

(7)Кметът на общината издава заповед и сключва договор за продажба на земята по цена, определена от Общинския съвет.

**Чл. 34**.(1) Продажбата на имот – частна общинска собственост се извършва без търг или конкурс след решение на Общинския съвет на лица, определени в закон, на държавата или на друга община.

(2) /изменена и допълнена с Решение №298.І/31.03.2022 г. на Общински съвет - Карнобат/ [[7]](#footnote-7) Исканията за закупуване на имоти по ал.1 се правят в писмена форма до кмета на общината и следва да съдържат:

1.вида и местонахождението на имота;

2.основание и документи за извършване на предлаганата продажба по съответния закон;

3.конкретни мотиви за извършване на продажбата.

(3) /изменена и допълнена с Решение №298.І/31.03.2022 г. на Общински съвет - Карнобат/ [[8]](#footnote-8) Исканията по ал. 2 се разглеждат от служители на дирекции АПИО и УОС в 14-дневен срок от постъпването им.

(4) /нова с Решение №298.І/31.03.2022 г. на Общински съвет - Карнобат/[[9]](#footnote-9) Кметът на общината внася предложение до общинския съвет, въз основа на писмено становище от длъжностните лица по ал.3.

(5) /изменена с Решение №298.І/31.03.2022 г. на Общински съвет - Карнобат/ [[10]](#footnote-10) Въз основа на решението на Общинския съвет, кметът издава заповед и сключва договор.

**Чл.35**.(1) Дарение на недвижим имот – частна общинска собственост може да се извърши след решение на Общинския съвет. Решението се приема с мнозинство 3/4(три четвърти) от общия брой на съветниците.

(2)Въз основа на решението по ал.1, кметът на общината издава заповед и сключва договор.

**Чл.36**. (1) Съсобствеността върху имоти между общината, държавата, физически лица или юридически лица се прекратява чрез:

1.доброволна или съдебна делба;

2.продажба на частта на общината;

3.откупуване частта на съсобственика/съсобствениците;

4.замяна.

(2) Доброволната делба се осъществява чрез:

1.даване или получаване в дял на реални части от имота;

2.получаване собствеността на целия имот от един от съсобствениците с изплащане частите на останалите съсобственици, когато имотът е реално неподеляем.

(3)След изчерпване на възможностите за доброволна делба се извършва съдебна делба по реда на ГПК.

(4)Съсобствеността върху имоти между Община Карнобат и физически или юридически лица се прекратява по предложение на съсобствениците до кмета на общината или по инициатива на кмета на общината- с решение на Общинския съвет.

(5) След влизане в сила на решението на Общинския съвет по предходната алинея, кметът на общината издава заповед за прекратяване на съсобствеността. Заповедта се връчва на съсобственика срещу подпис или по пощата - с писмо с обратна разписка.

(6)След плащане на цената на имота и на дължимите данъци, такси, и разходи по чл. 31, ал. 2 от настоящата наредба, в посочения в заповедта по ал.5 срок, кметът на общината сключва договор за продажба.

(7) Когато плащането не се извърши в определения в заповедта по ал.5 срок, съответния съсобственик губи правата си по решението на Общинския съвет и по заповедта и производството по продажбата се прекратява.

 **Чл.37**.(1) Право на строеж върху имоти – частна общинска собственост, се учредява след решение на Общинския съвет от кмета на общината, чрез публичен търг или публично оповестен конкурс и съобразно предвижданията на влязъл в сила подробен устройствен план(ПУП).

 (2)Правото на строеж се учредява възмездно и безвъзмездно.

(3)С решението по ал.1 Общинският съвет може да разреши в условията на търга или конкурса да се предвиди заплащането на цената на правото на строеж или на част от нея да се извърши с предоставяне в собственост на общината на обекти в новопостроената сграда или на обекти в друга сграда, които са собственост на лицето, на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от Общинския съвет. Стойността на обектите, предоставени в собственост на общината, не може да бъде по-малка от цената на правото на строеж или на съответната част от него.

(4)Когато правото на строеж е учредено за определен срок, след изтичане на срока, за който то е учредено, общината придобива безвъзмездно собствеността на построения обект.

(5)Въз основа на резултатите от търга или конкурса, кметът на общината издава заповед и сключва договор.

**Чл.38**.(1)Правото на строеж се учредява без търг или конкурс след решение на Общинския съвет, прието с мнозинство повече от половината от общия брой на съветниците на:

 1.юридически лица на бюджетна издръжка;

 2.религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;

 3.други лица, когато това е предвидено в закон.

 (2)Исканията по ал.1 се депозират писмено до кмета на общината и съдържат наименование на заявителя, законовото основание, предназначение и срок за учредяване.

 (3)Въз основа на мотивираното искане по ал.2 , кметът на общината внася проект на решение в Общинския съвет.

 (4)Въз основа на решението на Общинския съвет по ал.3, кметът на общината издава заповед и сключва договор за учредяване на правото на строеж.

 **Чл. 39**.(1)Безвъзмездно право на строеж без търг или конкурс може да се учредява след решение на Общинския съвет, прието с мнозинство повече от половината от общия брой на общинските съветници на:

 1.юридически лица на бюджетна издръжка;

 2.религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;

 3.други лица, когато това е предвидено в закон.

 (2)Исканията по ал.1 се депозират писмено до кмета на общината и съдържат наименование на заявителя, законовото основание, предназначение и срок за учредяване.

 (3)Въз основа на мотивираното искане по ал.2, кметът на общината внася предложение за решение от Общинския съвет.

 (4)Въз основа на решението на Общинския съвет по ал.3, кметът на общината издава заповед и сключва договор за учредяване на безвъзмездното право на строеж след влязъл в сила подробен устройствен план.

 **Чл.40**./изменена и допълнена с Решение №298.І/31.03.2022 г. на Общински съвет - Карнобат/ [[11]](#footnote-11) Безвъзмездно право на строеж може да се учредява без търг или конкурс, извън случаите по чл. 39, след решение на Общинския съвет, прието с мнозинство от 2/3( две трети) от общия брой на общинските съветници, по реда, определен в чл.39, ал.2 - 4 от настоящата наредба.

 **Чл.41.**(1) Право на надстрояване и/или на пристрояване на сграда - частна общинска собственост, или на сграда, построена върху имот - частна общинска собственост се учредява след решение на Общинския съвет чрез публичен търг или публично оповестен конкурс по реда на глава седма от наредбата и в съответствие с предвижданията на влязъл в сила подробен устройствен план.

 (2)/изменена и допълнена с Решение №298.І/31.03.2022 г. на Общински съвет - Карнобат/[[12]](#footnote-12) Право на надстрояване и/или на пристрояване на сграда, построена върху имот – частна общинска собственост, се учредява след решение на Общинския съвет от кмета общината без търг или конкурс на собственика на сградата, както и на собственици на жилища в сгради – етажна собственост, или на техни сдружения по пазарни цени, определени с оценка от оценител, отговарящ на Закона за независимите оценители.

 (3)Искането за право на пристрояване и/или надстрояване по ал.1 се депозира писмено до кмета на общината и съдържа име на заявителя, протокол от общо събрание на собствениците - в случаи на съсобственост, нуждите за които ще се използва имота, както и копие от влязъл в сила подробен устройствен план(ПУП) или предложение за изменението му.

 **Чл.42**. /изменена и допълнена с Решение №298.І/31.03.2022 г. на Общински съвет - Карнобат/[[13]](#footnote-13) При пристрояване или надстрояване на съществуваща нежилищна сграда или сграда със смесено предназначение с обособени в нея стопански обекти - построена върху общинска земя - правото на строеж се учредява в полза на собственика на сградата или обособения обект след решение на Общински съвет, без търг или конкурс по цени, определени от оценител, отговарящ на Закона за независимите оценители.

 **Чл.43**.(1) Безвъзмездно право на надстрояване и пристрояване може да се учредява след решение на Общинския съвет, прието с мнозинство повече половината от общия брой на съветниците на:

 1. юридически лица на бюджетна издръжка;

 2.религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;

 3. други лица, когато това е предвидено в закон.

 (2) Въз основа на решението по ал.1 кметът на общината издава заповед и сключва договор.

 **Чл.44**.(1) Право на ползване върху имоти и вещи - частна общинска собственост, се учредява след решение на Общинския съвет от кмета на общината, чрез публичен търг или публично оповестен конкурс.

 (2) Срокът на правото на ползване се определя от Общинския съвет и не може да бъде по-дълъг от 10 години, освен когато в закон е предвидено друго.

 **Чл. 45**. (1)Възмездно право на ползване се учредява с решение на Общинския съвет чрез публичен търг или публично оповестен конкурс по реда на настоящата наредба.

 (2) Въз основа на резултатите от търга или конкурса кметът на общината издава заповед и сключва договор.

 **Чл.46**. (1)Възмездно право на ползване се учредява с решение на Общинския съвет без търг или конкурс, само когато лицата, на които може да се учреди право на ползване, са определени със закон.

 (2) В случаите по ал.1 се депозира писмено заявление до кмета на общината, което съдържа име на предложителя, основанието за искане за учредяване на възмездно право на ползване, предмета на дейност, която ще се осъществява и срок на учредяване на възмездното право на ползване.

 (3) Въз основа на решението на Общинския съвет кметът на общината издава заповед и сключва договор.

 **Чл.47**.(1) Когато лицата, на които може да се учреди безвъзмездно право на ползване са определени в закон, то се учредява без търг или конкурс след решение на Общинския съвет, прието с мнозинство повече от половината от общия брой на съветниците.

 (2)Правото по ал.1 се предоставя въз основа на мотивирано искане до кмета на общината, което съдържа име на предложителя, основанието за искане за учредяване на безвъзмездно право на ползване, предмета на дейност, която ще се осъществява и срок на учредяване на безвъзмездното право на ползване.

 (3) Въз основа на решението на Общинския съвет кметът на общината издава заповед и сключва договор.

 **Чл.48.** /отменен с Решение №298.І/31.03.2022 г. на Общински съвет - Карнобат/[[14]](#footnote-14)

 **Чл.49.**(1) Разпоредителните сделки с имоти или вещни права върху имоти – общинска собственост, се извършват по пазарни цени, но не по-ниски от данъчните им оценки. Пазарните цени на имотите и на вещните права се определят от Общинския съвет въз основа на пазарни оценки, изготвени от независими оценители, отговарящи на изискванията на Закона за независимите оценители. Началните цени при провеждане на търгове или конкурси за разпореждане с имоти или с вещни права върху имоти – общинска собственост, не могат да бъдат по-ниски от цените, определени от Общинския съвет.

 (2)Изготвянето на пазарна оценка се възлага от кмета на общината. Стойността на разходите за изготвяне на оценката се възстановява по сметка на общината от физическото или юридическото лице, с което се сключва разпоредителната сделка.

 **Чл.50.**(1) Не може да се извършва замяна на имот – частна общинска собственост, на право на строеж върху имот – частна общинска собственост, или на учредено в полза на общината право на строеж с имот или с право на строеж – собственост на физически или на юридически лица, освен в случаите посочени в закона.

 (2)Освен случаите посочени в Закона за общинската собственост, замяна на имот- частна общинска собственост, на право на строеж върху имот - частна общинска собственост, или на учредено в полза на общината право на строеж с имот или с право на строеж - собственост на физически лица или на юридически лица, може да се извършва:

 1. за изпълнение на задължения, произтичащи от международен договор;

 2. между общината и друга община или между общината и държавата;

 3. в други случаи - при условия и по ред, определени в закон.

 (3)В случаите по ал. 2 кметът на общината отправя писмено предложение за замяна до заинтересованите собственици или съсобственици на имоти. Предложение за замяна до кмета на общината могат да правят и заинтересованите собственици или съсобственици на имоти по ал. 2. В предложението се посочват предлаганите за замяна имоти или вещни права. При постигане на съгласие кметът на общината внася предложението за замяна в Общинския съвет.

 (4)За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на определените места в сградата на общината, кметството или населеното място по местонахождението на общинския имот.

 (5)Предложенията по ал. 3 не обвързват Общинския съвет за извършване на замяна. Отказите на Общинския съвет за извършване на замяна не подлежат на обжалване.

 (6) Не се допускат замени:

 1. когато имотите - собственост на трети лица, са обременени с ипотека или други тежести, отдадени са под наем или под аренда;

 2. на общински урегулирани поземлени имоти, отредени за жилищно строителство, срещу нежилищни имоти;

 3. на общински имоти с имоти на лица, за които е установено, че без правно основание ползват общински имот, договорите за наем или за вещни права върху общински имоти са прекратени по тяхна вина или с които общината води съдебни имуществени спорове;

 4. в други случаи, определени в закон.

 (7) Решенията за извършване на замяна се приемат от Общинския съвет с мнозинство от 2/3(две трети) от общия брой на съветниците. Въз основа на решението на Общинския съвет кметът на общината издава заповед и сключва договор за замяна.

 (8) /нова с Решение №298.І/31.03.2022 г. на Общински съвет - Карнобат/[[15]](#footnote-15)Замяна на общински жилища с жилищни имоти на физически лица в изпълнение на социални програми, приети от общинския съвет, се извършва с решение на общинския съвет, по реда на ал.7.

 **Чл. 51**.(1) Предварителният и окончателният договор по чл. 15, ал.5 и чл.17, ал.5 от Закона за устройство на територията се сключват по цени, определени с решение на Общинския съвет.

 (2)Предварителният договор по ал.1 се сключва от кмета на общината след решение на Общински съвет.

 (3)Предварителният договор по ал.1 съдържа цената на частта на имота – общинска собственост за създаване на урегулиран поземлен имот и се сключва въз основа на проект за изменение на действащия подробен устройствен план. В предварителния договор се вписват условията по ал.4, ал.5 и ал.6.

 (4)В случай, че изменението на подробен устройствен план не влезе в сила шест месеца след сключване на предварителния договор, се извършва нова оценка на частта на имота – общинска собственост за създаване на урегулирания поземлен имот, одобрена от Общински съвет въз основа на която се сключва окончателният договор.

 (5)В случай, че Общинският експертен съвет по устройство на територията установи, че проектът по ал.3 не може да бъде приет без изменения, прави служебно предложение до кмета на общината за изменение на предварителния договор.

 (6)Окончателният договор се сключва в срок до три месеца след влизане в сила на изменението на подробен устройствен план. След изтичане на този срок общината може да иска сключване на окончателен договор по съдебен ред, както и обезщетение в размер на законната лихва върху дължимите суми за забава.

 (7)Окончателният договор се вписва от съдията по вписванията по местонахождението на имота, като разноските са за сметка на купувача.

**ГЛАВА ПЕТА**

**УПРАВЛЕНИЕ И РАЗПОРЕЖДАНЕ СЪС ЗЕМИ ОТ ОБЩИНСКИ ПОЗЕМЛЕН ФОНД**

 **Чл. 52.**(1) Общински поземлен фонд са всички земеделски земи, общинска собственост, извън строителните граници на населените места.

 (2) Община Карнобат придобива земеделски земи и ограничени вещни права върху тях по следните способи:

 1.възстановяване по реда на Закона за собствеността и ползването на земеделски земи;

 2.придобиване по реда на чл.19 от Закона за собствеността и ползването на земеделски земи;

 3.придобиване на собственост на земеделски земи, които не принадлежат на граждани, юридически лица и държавата (чл.25 от Закона за собствеността и ползването на земеделски земи);

 4.придобиване възмездно или безвъзмездно по силата на закон, съдебно решение, по завещание или чрез правни сделки.

 **Чл.53.**(1)Отдаването на земите от общинския поземлен фонд под наем или аренда се извършва чрез търг или конкурс~~.~~

 (2) Земеделските земи по ал.1 могат да се отдават под наем или аренда на физически или юридически лица, за следните срокове:

 1.за полски култури до 10 години;

 2.за съществуващи трайни насаждения до 15 години;

 3.за създаване на трайни насаждения:

 -овощни видове и други трайни насаждения (без лозя) до 25 години;

 -лозя до 30 години.

 (3) Отдаването под наем или аренда на земите от общински поземлен фонд без търг или конкурс става в следните случаи:

 1.когато са заети с трайни насаждения;

 2.когато не са били използвани две или повече селскостопански години;

 3. в случаите по чл.37в, ал.10 Закона за собствеността и ползването на земеделски земи;

 4.на собственици или ползватели на животновъдни обекти с пасищни селскостопански животни, регистрирани в Интегрираната информационна система на Българска асоциация по безопасност на храните(БАБХ), когато земите са пасища, мери или ливади;

 5.в други случаи, определени със закон.

 (4) Общинският съвет по предложение на кмета на общината определя маломерни имоти от общинския поземлен фонд, които могат да се отдават под наем за една година без търг или конкурс.

 (5) Лицата, желаещи да ползват земи от общински поземлен фонд под наем или аренда без търг или конкурс, подават заявление до кмета на община Карнобат по образец.

(6) С предимство при предоставянето под наем или аренда без търг или конкурс на земеделски земи, заети с трайни насаждения, се удовлетворяват заявленията на предишните им ползватели, а за маломерните имоти и имотите, които не са били използвани две или повече стопански години – по реда на подаване на заявленията.

(7) Земите, отдадени под наем, се ползват според тяхното предназначение. При ползване на земята наемателят е длъжен да не уврежда почвата и да спазва санитарно-хигиенните, противопожарните и екологичните норми.

 (8) Незастроени урегулирани поземлени имоти могат да се предоставят за земеделско ползване за срок от една година като за целта лицата, които желаят да им бъдат предоставени, подават заявление до кмета на общината. С предимство се удовлетворяват заявленията на предишните им ползватели, а в случай че не са били ползвани - по реда на подаване на заявленията.

 **Чл.54**.(1) Общинският съвет определя земите от общинския поземлен фонд, които могат да се отдават под аренда.

 (2)Арендуването се извършва по реда на Закона за арендата в земеделието.

 (3)Земеделските земи от общинския поземлен фонд се отдават под аренда за срок не по – малък от 5 стопански години, след провеждане на публичен търг или публично оповестен конкурс с базисни арендни цени, определени съгласно Приложение № 2 към настоящата наредба.

 (4)Определената годишна арендна вноска се заплаща на Община Карнобат след края на всяка стопанска година, а за земите върху които се създават нови трайни насаждения – определената арендна вноска се заплаща след третата година на равни годишни вноски, платими в края на стопанската година.

 **Чл. 55.** Разпореждане със земеделски земи от общинския поземлен фонд се извършва по реда на настоящата наредба и в съответствие със Закона за общинската собственост.

 **Чл.56**.При разпоредителни сделки със земи от общинския поземлен фонд, кметът на Община Карнобат възлага изготвянето на оценките на имотите на лицензиран оценител.

 **Чл.57**.Земите по параграф 4, ал.5 от Закона за собствеността и ползването на земеделски земи, които не са заплатени от ползвателите в съответния срок и не са били заявени за възстановяване от собствениците им, се актуват като общинска собственост.

**ГЛАВА ШЕСТА**

**УПРАВЛЕНИЕ И РАЗПОРЕЖДАНЕ СЪС ЗЕМИ ОТ ОБЩИНСКИ ГОРСКИ ФОНД ЗА УСТРОЙВАНЕ НА ПОСТОЯННИ ПЧЕЛИНИ**

**Чл.58**.(1) За учредяване право на ползване върху поземлени имоти в горски територии общинска собственост за устройване на постоянни пчелини по смисъла на Закона за пчеларството, собственикът на пчелина подава заявление до кмета на общината, като прилага доказателства, че е вписан в регистъра по чл.8 от Закона за пчеларството и е собственик на постоянен пчелин с над 10 пчелни семейства.

 (2)За настаняване или преместване на временен пчелин по смисъла на Закона за пчеларството не се учредява право на ползване в поземлени имоти в горски територии общинска собственост, а се издава разрешение от кмета на общината.

(3) Актът за учредяване на право на ползване по ал.1 и разрешението по ал.2 се издава в деня на подаване на заявлението.

(4) Въз основа на влезлия в сила акт за учредяване право на ползване, кметът на общината сключва договор за право на ползване със заявителя, който се вписва в Служба по вписванията при Районен съд - Карнобат. Вписването е за сметка на заявителя.

**ГЛАВА СЕДМА**

**ПРОВЕЖДАНЕ НА ПУБЛИЧНИ ТЪРГОВЕ И ПУБЛИЧНО ОПОВЕСТЕНИ КОНКУРСИ ЗА ОТДАВАНЕ ПОД НАЕМ И РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ**

**РАЗДЕЛ І**

**ПУБЛИЧНИ ТЪРГОВЕ**

 **Чл.59**. (1) По реда на този раздел се провеждат публични търгове за:

 1.отдаване под наем на имоти – публична общинска собственост по чл.14, ал.7 от Закона за общинската собственост;

 2.отдаване под наем на имоти – частна общинска собственост;

 3.отдаването под наем на части от имоти – общинска собственост за поставяне на преместваеми обекти по чл.56 от Закона за устройство на територията;

 4.продажба на имоти - частна общинска собственост;

 5.учредяване право на строеж върху общинска земя;

 6.учредяване право на надстрояване и пристрояване върху имоти – частна общинска собственост;

 7.учредяване възмездно право на ползване върху имот – частна общинска собственост;

 8.продажба на вещи – частна общинска собственост.

 (2) Търговете се провеждат с явно или с тайно наддаване.

**Публичен търг с явно наддаване**

  **Чл. 60.** (1) Кметът на Община Карнобат открива процедурата по провеждане на търга със заповед, която съдържа:

 1.описание на имотите или вещите – предмет на търга;

 2.начална тръжна цена;

 3.начин и срок на плащане;

 4.дата, час и място на провеждане на търга;

 5.размер на депозита за участие;

 6.време и начин за оглед на обекта;

 7.други тръжни условия;

 8.административния адрес на обекта на търга;

 9.вида на търга.

 (2) Със заповедта по ал.1 се утвърждават и тръжната документация, проекто-договора и крайния срок за закупуване на тръжната документация.

**Чл. 61**. Тръжната документация за провеждане на публичния търг съдържа:

1.описание на имота или вещите – предмет на търга;

2.начална тръжна цена;

3.размера, начина и срока на плащане на депозита за участие, който не може да бъде по-малък от 10 % от началната тръжна цена;

4.начина и срока на плащане на цената от спечелилия търга участник;

5.краен срок за подаване на заявленията;

6.дата, място и час на провеждане на търга;

7.условията за оглед на предмета на търга;

8.образци на документи, които участникът следва да попълни;

9.проект на договор;

 10.копие от акта за общинска собственост, а в случаите когато предмет на търга е имот - скица на имота по действащия план.

**Чл.62**. Заповедта на кмета на общината по чл. 60 се публикува в местен вестник, най-малко петнадесет дни преди крайния срок за подаване на заявленията за участие и се обявява на видно място в сградата на общинска администрация в тридневен срок от нейното издаване.

**Чл.63**. (1) Разходите по организиране, обявяване и провеждане на публичния търг се осигуряват от бюджета на общината.

(2) Приходите от продажбата на документацията се внасят в бюджета на Община Карнобат.

**Чл.64**. (1) Задължителните документи за участие в търг са:

1.заявление за участие по образец, в който е посочен ЕИК в случай, че участникът е юридическо лице;

 2.пълномощно с нотариална заверка на подписа, когато се участва чрез пълномощник;

 3.копие от документ за закупени тръжни книжа;

 4.копие от документ за внесен депозит при търг;

 5./изменена и допълнена с Решение №298.І/31.03.2022 на Общински съвет - Карнобат/[[16]](#footnote-16) документ, удостоверяващ, че участникът няма задължения към община Карнобат, произтичащи от договори за наем на общинско имущество. Документът се издава служебно.

 6.други документи съгласно тръжната документация.

 (2) Всички документите се заверяват с подписа (и печата) на участника.

 (3) За чуждестранните участници съответните документи по ал.1 трябва да бъдат легализирани по установения ред.

 (4) Офертата се подават в запечатан, непрозрачен плик, адресиран и маркиран, съгласно указанията в книжата.

 **Чл. 65**. (1) За провеждането на търга кметът на общината назначава със заповед комисия. Комисията се състои от нечетен брой членове, не по – малко от петима. В състава на комисията се включва поне един общински съветник и един правоспособен юрист. В комисията се включват и кметовете на кметства/кметските наместници, когато предмет на търга са имоти на територията на съответното кметство/населено място.

 (2) В работата на комисията могат да бъдат включени с право на съвещателен глас и външни експерти.

 (3) При провеждането на търг комисията се назначава със заповед на кмета на общината в деня на търга.

(4) Членовете на комисията от състава на Общинския съвет и общинската администрация не получават възнаграждение.

**Чл. 66**. (1) В състава на комисията не могат да участват лица, които:

1.имат частен интерес по смисъла на Закона за противодействие на корупцията и за отнемане на незаконно придобитото имущество от провеждането на търга;

2.са "свързани лица" с участник в търга или с членове на техните управителни или контролни органи;

3.са участвали в подготовката на офертата.

(2) В случаи, че такива лица бъдат включени в комисията, те са задължени да си направят писмен отвод.

(3) Членовете на комисията и експертите подписват декларация за обстоятелствата по ал.1 и за неразпространение на търговска и служебна информация, свързана с участниците и техните оферти.

**Чл.67**. (1). Комисията може да заседава и да приема решения, ако присъстват най-малко 2/3(две трети) от всички членове.

(2) Комисията приема решения с обикновено мнозинство.

(3) Когато член на комисията е против взетото решение, той представя особеното си мнение писмено. Особените мнения се вписват в протокола на комисията.

(4) За своята работа комисията води протокол, който се подписва от всички членове и се представя на кмета на Община Карнобат.

**Чл. 68**. В деня и часа, определени за провеждане на публичния търг участниците, подали оферта, се явяват на търга и се легитимират пред комисията чрез представяне на документ за самоличност и/или пълномощно – в случаите на упълномощаване.

**Чл. 69**. (1) В деня и часа на провеждането на публичния търг председателят на комисията:

1.проверява присъствието на членовете на комисията;

2.обявява откриването на търга и неговия предмет и обект, проверява представените от участниците документи и установява дали участниците са изпълнили условията за участие в търга;

3.обявява допуснатите участници и тези, които не са допускат до участие в търга, поради неспазване на някое от условията за участие, предвидени в тръжната документация, като посочва конкретното основание. В този случай депозитът за участие на недопуснатите участници се възстановява в тридневен срок, след като изтече срока за обжалване заповедта на кмета, с която се обявява спечелилият участник.

(2) В случай, че отсъстват повече от 1/3(една трета) от членовете на комисията или правоспособният юрист, търгът се отлага за същия час и място на следващия работен ден.

(3) /изменена и допълнена с Решение №298.І/31.03.2022 на Общински съвет - Карнобат/[[17]](#footnote-17) В случай, че няма закупени тръжни документи и/или подадени заявления за участие и/или неявяване на търга на подалите заявления кандидати, публичният търг се счита за непроведен. В този случай, както и във всички други случаи, при които след провеждането на търга са останали обекти-предмет на търга, без класирани участници, кметът на общината насрочва нов търг, освен ако в заповедта по чл.60 няма насрочена дата за провеждане на повторен търг за същия обект.

(4) /изменена и допълнена с Решение №298.І/31.03.2022 на Общински съвет - Карнобат/[[18]](#footnote-18) В случай, когато се прекрати вече започнал търг поради невъзможност за продължаването му (загуба на кворум, форсмажорни обстоятелства) и се насрочи нов търг, обявените до този момент за спечелили участници за отделни обекти, запазват правата си.

**Чл. 70**. (1) Председателят обявява предмета на търга и началната цена, от която започва наддаването и определената от комисията стъпка на наддаване, която не може да бъде по-малка от 1 на сто и повече от 10 на сто от началната цена.

(2) Преди да започне наддаването, председателят на комисията поканва последователно по реда на подаване на офертите всички допуснати участници в търга да потвърдят устно началната цена.

(3) В случай, че някой от допуснатите участници откаже да потвърди началната цена, той не се допуска за по–нататъшно участие в търга. В този случай внесеният от него депозит се усвоява от Община Карнобат.

(4) Когато до участие в търга е допуснат само един участник, той се обявява за спечелил по началната цена, ако я е потвърдил устно при условията на ал.2.

(5) Наддаването се извършва чрез обявяване от участниците на последователни суми над началната цена, разграничена от председателя със звуков сигнал, като всяко увеличение трябва да бъде равно на стъпката на наддаване по ал.1.

(6) Преди третото обявяване на последната оферта председателят прави предупреждение, че е последна, и ако няма друго предложение – обявява приключването на наддаването със звуков сигнал. Председателят обявява участникът, предложил най-висока цена и закрива търга.

(7) В случай, че участниците в търга потвърдят началната цена, но никой от тях не обяви следваща по размер цена, по-висока от началната с една стъпка, търгът се закрива и внесените от тях депозити за участие се усвояват от Община Карнобат.

**Чл. 71**. (1) Въз основа на резултатите от проведения търг, кметът на общината издава заповед, с която обявява участниците, класирани на първите три места, и определя за контрагент участника, класиран на първо място.

(2) В заповедта по ал.1 се посочва цената, предложена от класираните на първите три места, начинът на плащане, както и обезпеченията, ако следва да се предоставят такива.

(3) Заповедта по ал.1 се издава в тридневен срок от датата на получаване на протокола на комисията и се поставя в деня на издаването й на таблото за обявления в общината.

(4) Заповедта по ал.1 подлежи на обжалване по реда на Административнопроцесуалния кодекс.

(5) Заповедта по ал.1 се връчва на всички заинтересовани лица по реда на чл. 61, ал. 2 апк.

(6) След изтичане на срока за обжалване, на класираният на първо място участник се изпраща писмено уведомление, с което му се предлага сключването на договор. В седемдневен срок от датата на получаване на писменото уведомление, класираният на първо място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(7) При неизпълнение в срок на задължението по предходната алинея, се счита че участникът, класиран на първо място, се отказва от сключването на договор. В този случай се изпраща писмено уведомление до класирания на второ място участник, с което му се предлага сключването на договор по предложената от него цена. В седемдневен срок от датата на получаване на писменото уведомление, класираният на второ място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(8) При неизпълнение в срок на задължението по предходната алинея, се счита че участникът, класиран на второ място, се отказва от сключването на договор. В тези случаи се изпраща писмено уведомление до класирания на трето място участник, с което му се предлага сключването на договор по предложената от него цена. В седем- дневен срок от датата на получаване на писменото уведомление, класираният на трето място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(9) При неплащане на цената в определения срок лицето губи правото за сключване на сделка по предмета на търга, внесения депозит и правото да участва в следващия търг за този обект.

(10) При повторно провеждане на търг в него не могат да участват лицата, отказали да сключат договор по предходния търг.

(11) /нова с Решение №298.І/31.03.2022 на Общински съвет - Карнобат/[[19]](#footnote-19) Повторен търг се провежда по реда и условията на първоначално обявения публичен търг.

**Чл. 72**. (1) Внесеният депозит се усвоява от Община Карнобат, когато участник в търга:

1. подаде жалба срещу заповедта на Кмета по ал.1 на предходния член и съдът потвърди заповедта на кмета;

2. е класиран на първо, второ или трето място, но не изпълни в срок задължението си по чл.71, ал.6, 7 или 8.

(2) Внесените депозити на неспечелилите участници се освобождават в срок 14 /четиринадесет/ дни след влизане в сила на заповедта на кмета по чл. 71, ал.1 от настоящата наредба.

(3) Депозитите на класираните на първите три места участници се освобождават в срок 14 /четиринадесет/ дни след сключване на договора.

(4) Върху внесените депозити не се начисляват лихви.

**Чл. 73**. Плащането на цената по договора се извършва по посочена в тръжната документация банкова сметка или на касата в Център за административно – информационно обслужване и местни приходи (ЦАИОМП) при Община Карнобат. Внесеният от контрагента депозит за участие в търга може да се приспадне от дължимата по договора цена.

**Чл. 74.** (1) Договорът по предмета на търга се сключва в седемдневен срок след представяне на документа за извършено плащане.

(2) Имуществото, предмет на сделката, се предава с приемо-предавателен протокол от представителите на общината на спечелилия участник.

**Чл. 75**. Вписването на договора в службата по вписванията се извършва от лицето, сключило договор с Община Карнобат, за негова сметка.

 **Търг с тайно наддаване**

**Чл.76.** (1) Търгът с тайно наддаване се открива със заповед на кмета на Община Карнобат, която съдържа:

1.вида на търга;

2.предмет и срок на сделката;

3.административния адрес на обекта на търга;

4.начална тръжна цена;

5.цена, срок и място за закупуване на тръжна документация;

6.размер, начин и срок на плащане на депозита за участие;

7.срок и място на подаване на документите за участие в търга;

 8.дата, час и място на провеждане на търга;

 9.време и начин за оглед на обекта;

 10.други тръжни условия.

 (2) Със заповедта по ал.1 се утвърждава тръжната документация, която съдържа:

 1.предмет и срок на сделката;

 2.начална тръжна цена;

 3.вид и условия на търга;

 4.размер, начин и срок на плащане на депозита за участие, който не може да бъде по-малък от 10 % от началната тръжна цена;

 5.начина и срока на плащане на цената от спечелилия търга участник;

 6.краен срок и място на подаване на документите за участие в търга;

 7.дата, час и място на провеждане на търга;

 8.условията за оглед на предмета на търга;

 9.образци на документи, които участникът следва да попълни;

 10.проект на договор;

 11.копие от акта за общинска собственост и скица на имота по действащия план.

 **Чл.77**. Заповедта на кмета на общината по чл. 76, ал.1, се публикува в местен вестник, най-малко петнадесет дни преди крайния срок за подаване на заявленията за участие и се обявява на видно място в сградата на общинска администрация в тридневен срок от нейното издаване.

 **Чл.78**. (1) Разходите по организиране, обявяване и провеждане на публичния търг се осигуряват от бюджета на общината.

 (2) Приходите от продажбата на документацията се внасят в бюджета на Община Карнобат.

 **Чл.79** . (1) Задължителните документи за участие в търга с тайно наддаване са:

 1.заявление за участие по образец, с посочен ЕИК;

 2.пълномощно с нотариална заверка на подписа, когато се участва чрез пълномощник;

 3.копие от документ за закупени тръжни книжа;

 4.копие от документ за внесен депозит;

 5./изменена и допълнена с Решение №298.І/31.03.2022 на Общински съвет - Карнобат/[[20]](#footnote-20) документ, удостоверяващ, че участникът няма задължения към община Карнобат, произтичащи от договори за наем на общинско имущество. Документът се издава служебно.

 6.Плик „Предлагана цена”;

 7.други документи съгласно тръжната документация.

 (2) Всички документите се заверяват с подписа (и печата) на участника.

 (3) Ценовото предложение се поставя в отделен запечатан непрозрачен плик с надпис „Предлагана цена” и съдържа попълненото и подписано ценово предложение на участника, което следва да е не по-ниско от обявената начална тръжна цена.

 (4) Документите за участие в търга, включително и запечатания плик „Предлагана цена”, се поставят в непрозрачен плик, който се подава запечатан, адресиран и маркиран, съгласно указанията в книжата.

 (5) Когато търгът с тайно наддаване се провежда за повече от един обект, за всеки отделен обект се изготвя и прилага отделен плик с ценово предложение.

 (6) Участникът в търга няма право да подава повече от едно ценово предложение за един обект на търга.

 (7) За чуждестранните участници документите по ал.1 трябва да бъдат преведени и легализирани по установения ред.

 **Чл. 80**. (1) За провеждането на търга кметът на общината назначава със заповед комисия. Комисията се състои от нечетен брой членове, не по – малко от петима. В състава на комисията се включва поне един общински съветник и един правоспособен юрист. В комисията се включват и кметовете на кметства/кметските наместници, когато предмет на търга са имоти на територията на съответното кметство/населено място.

 (2) В работата на комисията могат да бъдат включени с право на съвещателен глас и външни експерти.

 (3) Комисията по ал.1 се назначава със заповед на кмета на общината в деня на търга.

 (4) Членовете на комисията от състава на Общинския съвет и общинската администрация не получават възнаграждение.

 **Чл. 81**. (1) В състава на комисията не могат да участват лица, които:

 1.имат частен интерес от провеждането на търга по смисъла на Закон за противодействие на корупцията и за отнемане на незаконно придобитото имущество;

 2.са "свързани лица" с участник в търга или с членове на техните управителни или контролни органи;

 3.участвали в подготовката на офертата.

 (2) В случай, че такива лица бъдат включени в комисията, те са задължени да си направят писмен отвод.

 (3) Членовете на комисията и експертите подписват декларация за обстоятелствата по ал.1.

 **Чл.82** (1). Комисията може да заседава и да приема решения, ако присъстват най-малко 2/3(две трети) от всички членове.

 (2) В случай, че отсъстват повече от 1/3(една трета) от членовете на комисията или правоспособния юрист, търгът се отлага за същия час и място на следващия работен ден.

 (3) изменена и допълнена с Решение №298.І/31.03.2022 на Общински съвет - Карнобат /[[21]](#footnote-21) В случай, че няма закупени тръжни документи и/или подадени заявления за участие и/или неявяване на търга на подалите заявления кандидати, публичният търг се счита за непроведен. В този случай, както и във всички други случаи, при които след провеждането на търга са останали обекти-предмет на търга, без класирани участници, кметът на общината насрочва нов търг, освен ако в заповедта по чл.76 няма насрочена дата за провеждане на повторен търг за същия обект.

 (4) изменена и допълнена с Решение №298.І/31.03.2022. на Общински съвет - Карнобат/[[22]](#footnote-22) В случай, когато се прекрати вече започнал търг поради невъзможност за продължаването му (загуба на кворум, форсмажорни обстоятелства) и се насрочи нов търг, обявените до този момент за спечелили участници за отделни обекти, запазват правата си.

 (5) За своята работа комисията води протокол, който се подписва от всички членове и се представя на кмета на Община Карнобат.

 (6) При възникване на обстоятелства, които правят невъзможни откриването, провеждането или продължаването на търга, комисията съставя протокол, въз основа на който кметът на общината насрочва нов търг, освен ако няма насрочена дата за провеждане на повторен търг за същия обект.

 (7) В случаите по предходната алинея, когато се прекрати вече започнал търг поради невъзможност за продължаването му и се насрочи нов търг, обявените до този момент за спечелили участници за отделни обекти, запазват правата си.

 **Чл. 83**. (1) В деня и часа, определени за провеждане на търга с тайно наддаване, подалите документи участници се явяват на търга и се легитимират пред комисията чрез представяне на документ за самоличност и пълномощно – в случаите на упълномощаване.

 (2) Не се отварят, съответно не се разглеждат, подадените документи за участие в търга при отсъствие на участника или на упълномощено от него лице.

 **Чл. 84**. (1) В деня и часа на провеждането на публичния търг председателят на комисията:

 1.проверява присъствието на членовете на комисията;

 2.обявява откриването на търга и неговия предмет и обект;

 3.отваря пликовете с документите за участие в търга, по реда на подаването им, след легитимирането на участниците;

 4.проверява представените от участниците документи и установява дали участниците са изпълнили условията за участие в търга;

 5.обявява допуснатите участници и тези, които не са допускат до участие в търга, поради неспазване на някое от условията за участие, предвидени в тръжната документация, като посочва конкретното основание. В този случай депозитът за участие на недопуснатите участници се възстановява в тридневен срок, след като изтече срока за обжалване на заповедта на кмета, с която се обявява спечелилият участник;

6.отваря пликовете „Предлагана цена” на допуснатите участници, след което ценовите предложения се заверяват от членовете на комисията и се подреждат в низходящ ред според размера на ценовото предложение.

(2) Търгът с тайно наддаване се печели от участника, предложил най-висока цена.

(3) Председателят на комисията обявява класираните на първо, второ и трето място участници, със съответните им ценови предложения.

(4) Участниците, чиито ценови предложения са по-ниски от обявената начална тръжна цена или които са представили повече от едно ценово предложение за един и същи обект, не подлежат на класиране.

(5) Когато до участие в търга е допуснат само един участник, той се обявява за спечелил по предложената от него цена, която не може да бъде по-ниска от началната тръжна цена.

(6) При предложена еднаква най-висока цена от двама или повече участници търгът продължава между тях с явно наддаване с начална цена - предложената от тях цена. Стъпката на наддаване се определя от комисията и не може да бъде по-малка от 1 на сто и повече от 10 на сто от предложената от участниците най-висока цена. Участникът, направил устно най-високо ценово предложение, печели търга.

(7) В случай, че никой от участниците по ал.6 не обяви следваща по размер цена, с една стъпка по-висока от предложената от тях, търгът се закрива и внесените от тях депозити за участие се усвояват от Община Карнобат.

**Чл. 85**. (1) Въз основа на резултатите от проведения търг, кметът на общината издава заповед, с която обявява участниците, класирани на първите три места, и определя за контрагент участника, класиран на първо място.

(2) В заповедта по ал.1 се посочва цената, предложена от класираните на първите три места, начинът на плащане, както и обезпеченията, ако следва да се предоставят такива.

(3) Заповедта по ал.1 се издава в тридневен срок от датата на получаване на протокола на комисията и се поставя в деня на издаването й на таблото за обявления в общината.

(4)Заповедта по ал.1 подлежи на обжалване по реда на Административнопроцесуалния кодекс.

(5) Заповедта по ал.1 се връчва на всички заинтересовани лица по реда на чл. 61, ал. 2 от апк.

(6) След изтичане на срока за обжалване, на класираният на първо място участник се изпраща писмено уведомление, с което му се предлага сключването на договор. В седемдневен срок от датата на получаване на писменото уведомление, класираният на първо място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(7) При неизпълнение в срок на задължението по предходната алинея, се счита че участникът, класиран на първо място, се отказва от сключването на договор. В този случай се изпраща писмено уведомление до класирания на второ място участник, с което му се предлага сключването на договор по предложената от него цена. В 7-дневен /седемдневен/ срок от датата на получаване на писменото уведомление, класираният на второ място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(8) При неизпълнение в срок на задължението по предходната алинея, се счита че участникът, класиран на второ място, се отказва от сключването на договор. В този случай се изпраща писмено уведомление до класирания на трето място участник, с което му се предлага сключването на договор по предложената от него цена. В седемдневен срок от датата на получаване на писменото уведомление, класираният на трето място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор.

(9) Когато на второ, съответно на трето място са класирани повече от един участници, с еднакви ценови предложения, за прилагането на ал.8 и ал.9, се провежда търг с явно наддаване между същите участници, по реда на настоящата наредба, с начална цена- предложената от тях цена, като за мястото, деня и часа на провеждането му се уведомяват писмено.

(10) При неплащане на цената в определения срок лицето губи правото за сключване на сделка по предмета на търга, внесения депозит и правото да участва в следващия търг за този обект.

(11) При повторно провеждане на търг в него не могат да участват лицата, отказали да сключат договор по предходния търг.

(12) /нова с Решение №298.І/31.03.2022. на Общински съвет - Карнобат/[[23]](#footnote-23) Повторен търг се провежда по реда и условията на първоначално обявения публичен търг.

 **Чл. 86.** (1) Внесеният депозит се усвоява от Община Карнобат, когато участник в търга:

 1.подаде жалба срещу заповедта на кмета по ал.1 на предходния член и съда потвърди заповедта на кмета;

 2. е класиран на първо, второ или трето място, но не изпълни в срок задължението си по чл.85, ал.6, 7 или 8;

 3.в случаите по чл.84, ал.4.

 (2) Внесените депозити на неспечелилите участници се освобождават в срок 14 /четиринадесет/ дни след влизане в сила на заповедта на кмета по чл. 85, ал.1 от настоящата наредба.

 (3)Депозитите на класираните на първите три места участници се освобождават в срок 14 /четиринадесет / дни след сключване на договора.

 (4) Върху внесените депозити не се начисляват лихви.

 **Чл.87**.Плащането на цената по договора се извършва по посочена в тръжната документация банкова сметка или в касата на община Карнобат. Внесеният от контрагента депозит за участие в търга, може да се приспадне от дължимата по договора цена.

 **Чл.88**(1)Договорът по предмета на търга се сключва в седемдневен срок след представяне на документа за извършено плащане.

 (2)Имуществото, предмет на сделката, се предава с приемо-предавателен протокол от представителите на общината на спечелилия участник.

 **Чл.89.**Вписването на договора в службата по вписванията се извършва от лицето, сключило договор с Община Карнобат, за негова сметка.

**РАЗДЕЛ ІІ**

**ПУБЛИЧНО ОПОВЕСТЕНИ КОНКУРСИ**

 **Чл.90**. По реда на този раздел се провеждат публично оповестени конкурси за:

 1.отдаване под наем на имоти – публична общинска собственост по чл.14, ал.7 от Закона за общинската собственост;

 2.отдаване под наем на имоти – частна общинска собственост;

 3.отдаването под наем на части от имоти – общинска собственост за поставяне на преместваеми обекти по чл.56 от Закона за устройство на територията;

 4.продажба на имоти - частна общинска собственост;

 5.учредяване право на строеж върху общинска земя;

 6.учредяване право на надстрояване и пристрояване върху имоти – частна общинска собственост;

 7.учредяване възмездно право на ползване върху имот – частна общинска собственост;

 **Чл.91**.Кметът на общината обявява конкурс в случаите, когато освен размера на цената, се поставят и допълнителни изисквания от Община Карнобат за сключването на бъдещия договор.

 **Чл.92**.(1) Кметът на общината издава заповед, с която утвърждава конкурсните книжа и изискванията по предходния член, като определя кои от тях са приоритетни. В заповедта се определят и условията за участие в конкурса.

 (2)Със заповедта по ал.1 се утвърждава реда за оглед на обекта, крайния срок за приемане на предложенията за участие, мястото, датата и часа на отваряне на пликовете с предложенията на участниците.

 (3)Копие от заповедта на кмета на общината по ал.1, се поставя на видно място в сградата на общината в тридневен срок от нейното издаване.

 **Чл. 93**. (1) За провеждането на публично оповестения конкурс се публикува обявление поне в един местен вестник най-малко 30/тридесет/ дни преди крайния срок за подаване на предложенията за участие.

 (2) Обявлението по ал.1 съдържа следните данни:

 1.наименование и описание на обекта на конкурса;

2.изискванията за сключването на договор;

3.условията за участие;

4.адрес, срок и ред за подаване на предложенията;

5.реда за оглед на обекта;

6.мястото, където може да се получи конкурсната документация;

7.цената на конкурсната документация;

8.размер на депозита;

9.първоначална офертна цена;

10.мястото, датата и часа на отваряне на пликовете с предложенията;

11.административен адрес на обекта на конкурса;

12.други изисквания.

(3) Депозитът се определя от кмета на общината в размер не по-малък от 10 на сто от първоначалната офертна цена, съответно от годишния наем при конкурси за отдаване под наем.

**Чл. 94**(1) За провеждането на публично оповестен конкурс кметът на общината назначава със заповед комисия. Комисията се състои от нечетен брой членове, не по – малко от петима. В състава на комисията се включва поне един общински съветник и един правоспособен юрист. В комисията се включват и кметовете на кметства/кметските наместници, когато предмет на конкурса са имоти на територията на съответното кметство/населено място.

(2) Комисията се назначава в деня на конкурса.

(3)Членовете на комисията от състава на Общинския съвет и общинска администрация не получават възнаграждение.

**Чл. 95**.Участниците в публично оповестения конкурс депозират в Община Карнобат предложенията си в запечатан плик, върху който се отбелязва цялостното наименование на обекта на конкурса, името на участника и неговия адрес.

**Чл. 96**. Предложението трябва да съдържа:

1.анотация с кратко представяне на участника, в който се посочва и ЕИК в случай че участникът е юридическо лице;

2.наименование на обекта на конкурса;

3.проект за стопанско развитие на обекта, включително пазарна, технологична, организационна, социална и екологична политика, както и доказателства за възможността за осъществяването му или проект, съобразно изискванията и целите на конкурса;

4.разработка и предложения по изискванията за сключването на договора;

5.цена и начин на плащане;

6.документи за платени конкурсни книжа и внесен депозит.

**Чл. 97**. (1) Върху запечатания плик с предложението се отбелязва неговия входящ номер, датата и часа на подаването му, след което се завежда в специален регистър в деловодството на Община Карнобат.

(2) Предложение, депозирано в незапечатан плик, не се приема.

(3) Допълнения или изменения в подадени вече предложения не се допускат.

(4) Предложения, неподадени в срок, не се разглеждат.

**Чл. 98**. (1) Кметът на общината издава заповед за провеждане на нов публично оповестен конкурс в случаите, когато в срока за подаване на предложенията не постъпи нито едно предложение.

(2) Когато в срока за подаване на предложенията, постъпи само едно предложение, същият срок се удължава с 15 дни със заповед на кмета на общината.

(3) Когато и след удължаването на срока по предходната алинея не постъпят други предложения, кметът на общината може да издаде заповед за провеждането на нов публично оповестен конкурс.

**Чл. 99**. **(**1) В определения от кмета на общината ден и час за отварянето на пликовете с предложенията, председателят на комисията проверява дали пликовете са запечатани, съобщава общия брой на предложенията и имената на участниците, след което пристъпва към отваряне на пликовете.

(2) При отваряне на пликовете председателят на комисията проверява дали участниците са спазили условията за участие в конкурса и без да огласява предложенията им, обявява на присъстващите участници, кои от тях се допускат до участие в конкурса. На отстранените участници се съобщават основанията за недопускането им.

(3) При отваряне на пликовете, предложенията на допуснатите участници се заверяват с подписите на всички членове на комисията.

(4) Комисията съставя протокол за проведеното заседание по отваряне на пликовете с предложенията.

**Чл. 100**. В срок до изтичането на 30/тридесет/ дни от датата на отварянето на пликовете по предходния член, конкурсната комисия оценява предложенията на участниците и изготвя доклад до кмета на общината, в който класира на първо място участникът, чието предложение най-пълно отговаря на конкурсните изисквания или е направил насрещни предложения, по-благоприятни в сравнение с предложенията на другите участници.

**Чл. 101**. (1) В хода на своята работа конкурсната комисия може да поиска от участниците в конкурса писмени разяснения по предложенията им. Тези разяснения не следва да водят до изменение или допълнение на представените предложения.

(2) При необходимост конкурсната комисия ползва експертни мнения на вещи лица.

**Чл. 102**. (1) Въз основа на доклада на комисията, кметът на общината издава заповед, с която определя за контрагент участника, класиран на първо място, направените от него предложения във връзка с конкурсните изисквания за сключването на договора, цената и начина на плащане, както и класираните до трето място участници.

(2) Заповедта по ал.1 се издава в тридневен срок от датата на получаване на доклада на конкурсната комисия и се поставя в деня на издаването й на таблото за обявления в общината.

(3) Заповедта по ал.1 подлежи на обжалване по реда на Административно-процесуалния кодекс.

(4) Заповедта по ал.1 се връчва на всички заинтересовани лица по реда на чл. 61, ал. 2 апк.

 (5) В четиринадесетдневен срок от изтичане на срока за обжалване на класираният на първо място участник се изпраща писмено уведомление, с което му се предлага сключването на договор. В седемдневен срок от датата на получаване на писменото уведомление, класираният на първо място участник следва да внесе цената, съответно първата вноска при разсрочено плащане, дължимите данъци, такси и разходи по чл. 31, ал. 2 от настоящата наредба, както и да предостави изискваните обезпечения, ако следва да се предоставят такива, след което се сключва договор. В договора задължително се включват предложенията на участника по конкурсните изисквания, така както са направени от него в документите му за участие в конкурса.

(6) При неизпълнение в срок на задължението по предходната алинея, се счита, че участникът, класиран на първо място, се отказва от сключването на договор. В тези случаи сключването на договора се предлага на класирания на второ място участник по предложената от него цена, и така до изчерпването на всички участници, класирани на първите три места. Ако не се стигне до сключването на договор, кметът на общината насрочва нов конкурс.

**Чл. 103**.(1) Внесените депозити се задържат, когато участник в конкурса:

1.подаде жалба срещу заповедта на кмета по ал.1 на предходния член;

2. е класиран на първо, второ или трето място, но не изпълни в срок задължението си по ал.5 на предходния член;

3.е отстранен.

(2) Внесените депозити на неспечелилите участници се освобождават в срок 14 /четиринадесет/ дни след влизане в сила на заповедта на кмета по чл. 102, ал.1 от настоящата наредба.

(3)Депозитите на класираните на първите три места участници се освобождават в срок 14 /четиринадесет/ дни след сключване на договора.

(4) Върху внесените депозити не се начисляват лихви.

**Чл.104**.Плащането на цената по договора се извършва по посочена в конкурсната документация банкова сметка. Внесеният от контрагента депозит за участие в търга може да се приспадне от дължимата по договора цена.

**Чл.105**.Предаването на имуществото, предмет на договора, се извършва чрез двустранно подписан приемо-предавателен протокол.

**Чл.106**.Вписването на договора в службата по вписванията се извършва от лицето, сключило договор с община Карнобат, за негова сметка.

**Чл.107**.(1)Документацията за проведените публични търгове и публично оповестени конкурси се съхранява, както следва:

1.оригиналите на документите – в архива на Община Карнобат;

2.копия от оригиналите – в дирекцията, изготвила тръжните книжа.

(2) Документите се съхраняват не по-малко от 5 години след изтичане срока на договора.

**ГЛАВА ОСМА**

**АКТУВАНЕ НА ИМОТИТЕ ОБЩИНСКА СОБСТВЕНОСТ**

 **Чл. 108**. (1) Актовите книги за общинските имоти са общодостъпни и всеки може да иска справка по тях.

 (2) В случаите, когато исканата справка не представлява трудност и не се налага издаването на удостоверение, информацията може да бъде предоставена устно.

 (3) В случаите, когато справката се налага да бъде извършена по досието на съответния недвижим имот или се иска издаването на удостоверение по чл. 62, ал. 4 от Закона за общинската собственост, лицето подава писмено заявление.

 (4) В седемдневен срок от датата на подаването на заявление по ал. 3 общинска администрация издава удостоверение, копие от искания документ или мотивиран отказ.

 (5) Ако в срока по ал. 4, общинска администрация не представи исканата справка, се счита, че е налице мълчалив отказ.

(6) Общинска администрация може да откаже исканата справка в случай, че информацията ще застраши правата на трети лица, както и в случай, че исканите данни представляват класифицирана информация.

**ДОПЪЛНИТЕЛНИ РАЗПОРЕДБИ**

§ 1. Маломерни имоти са имоти с площ до 3 дка.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

§ 2. Тази наредба се приема на основание чл.8, ал.2 от Закона за общинската собственост.

§ 3. Настоящата наредба влиза в сила от датата на публикуване във в. „Карнобатски глас“ и на Интернет страницата на Община Карнобат – 17.07.2018 г.

§ 4. Контрол по изпълнението на наредбата се осъществява от Кмета на Община Карнобат.

§ 5. Настоящата наредба е приета с Решение № 379/29.06.2018г. на Общински съвет – Карнобат.

§ 6. Неприключилите тръжни и конкурсни процедури се довършват по реда на тази наредба.

§ 7 Неразделна част от тази Наредба са Приложение № 1, Приложение № 2 и Приложение № 3.

§ 8. Тази наредба отменя Наредба за реда за придобиване, управление и разпореждане с общинско имущество – собственост на Община Карнобат, приета с Решение № 162.І и 162.ІІ по протокол 12 от 30.11.2012 година на Общински съвет – Карнобат, изм. с Решение № 518 от 29.04.2015 г. на Общински съвет-Карнобат; изм. с Решение № 59 и 60 от 29.01.2016 г.; изменена с Решение № 151 от 22.07.2016 г.; Отменен чл. 41, ал. 2 с Решение № 702/24.04.2017 г. на Административен съд-Бургас по Административно дело № 372/2017 г; изм.с Решение № 251.I от 23.06.2017 г. на Общински съвет - Карнобат./

**Приложение № 1 към Наредба за реда за придобиване, управление и разпореждане с общинско имущество – собственост на Община Карнобат**

**І. ПЪРВА ЗОНА** – заключена между:

бул. „Москва”, ул. „Девети Септември”, ул. „Димитър Благоев” и ул. „Граф Игнатиев”

**За търговските обекти, които са в граничната зона между две зони се прилага по-високата базисна наемна цена**.

**ІІ. ВТОРА ЗОНА**:

1.Източна жилищна част, заключена между :

ул. „Стара планина”, „Съби Димитров”, ул. „Д. Благоев” и ул. „Граф Игнатиев” до пресечката с бул. „Москва‘‘.

2.Западна жилищна част, заключена между:

 бул. „9-ти Септември“, бул. „Москва”, ул. Тракия” до пресечната точка с ул. „Драва”, ул. „Драва” до пресечната точка с ул. „Искър”, ул. „Искър” до пресечната точка с ул. „Руси Дянков” , ул. „Руси Дянков”.

**За търговските обекти, които са в граничната зона между две зони се прилага по-високата базисна наемна цена.**

**ІІІ. ТРЕТА ЗОНА**

1.Източна част, заключена между:

бул.„Москва”, ул.„Стара планина”, кв.„Люляци“ до края на регулацията, нови жилищни квартали от 220 - 234, както и всички новообразувани квартали извън изброените до края на регулацията в източната част на трета зона.

2.Западна част, заключена между:

бул. „Москва”, ул. „Тракия” до пресечната точка с ул. „Драва” и на юг от ул. „Драва”, ул. „Искър”, ул.„Руси Дянков до края на южната регулационна граница и на запад до западната регулационна граница на град Карнобат.

 3.Южна част: кв. „Красно село” и Южна промишлена зона

4.Северна част: Северна промишлена зона, включително и Гаров район.

**За търговските обекти, които са в граничната зона между две зони се прилага по-високата базисна наемна цена.**

**ІV. ЧЕТВЪРТА ЗОНА** – включваща населените места: с. Аспарухово, с. Венец, с. Деветак, с. Детелина, с. Добриново, с. Драганци, с. Драгово, с. Екзарх Антимово, с. Житосвят, с. Зимен, с. Искра, с. Кликач, с. Крумово градище, с. Крушево, с. Мъдрино, с. Невестино, с. Огнен, с. Сан Стефано, с. Сигмен, с. Соколово, с. Сърнево, с. Смолник, с. Хаджиите, с. Церковски, с. Черково, с. Глумче, с. Деветинци, с. Железник, с. Козаре и с. Раклица.

**За търговските обекти, които са в граничната зона между две зони се прилага по-високата базисна наемна цена.**

**Приложение № 2 към Наредба за реда за придобиване, управление и разпореждане с общинско имущество – собственост на Община Карнобат**

/изменено с Решение №8.70/28.03.2024 г. на Общински съвет - Карнобат**/**

**НАЕМНИ ЦЕНИ, ТЕРЕНИ И ПОМЕЩЕНИЯ – лв./ кв.м./месец**

|  |  |  |  |  |  |
| --- | --- | --- | --- | --- | --- |
| № по ред | **ДЕЙНОСТИ** | **първа зона** | **втора зона** | **трета зона** | **четвърта зона** |
|  |  | поме-щения | тере -ни | поме-щения | тере -ни | поме-щения | тере -ни | поме-щения | тере - ни |
| **1** | **2** | **3** | **4** | **5** | **6** | **7** | **8** | **9** | **10** |
|  | **ТЪРГОВИЯ** |  |  |  |  |  |  |  |  |
| 1 | Хранителни и/или промишлени стоки | 7.00 | 4.00 | 4.50 | 2.80 | 3.30 | 2.00 | 1,00 | 0,60 |
| 2 | Алкохол, цигари | 8.00 | 4.70 |  5.20  |  3.20 | 2.60 | 1.60 | 1,20 | 0,75 |
| 3  | Козметика | 7.00 | 4.00 | 3.60 | 2.40 | 2.40 | 1.40 | 1,00 | 0,60 |
| 4 | Хляб и хлебни изделия | 7.00 | 4.00 | 4.50 | 2.80 | 3.30 | 2.00 | 1,00 | 0,60 |
| 5 | Плодове и зеленчуци | 7.00 | 4.00 | 4.50 | 2.80 | 3.30 | 2.00 | 1,00 | 0,60 |
| 6 | Продажба на цветя | 5.20 | 3.20 | 3.20 | 1.90 | 1.30 | 0.80 | 1,00 | 0,60 |
| 7 | Аптека | 10.00 | 5.50 | 6.50 | 3.80 | 4.80 | 2.90 | 2,00 | 1,20 |
| 8 | Агроаптеки, ветеринарни аптеки | 5.50 | 3.20 | 3.20 | 1.90 | 1.30 | 0.80 | 1,00 | 0,60 |
| 9 | Книжарница, вестници | 5.50 | 3.20 | 2.60 | 1.60 | 2.00 | 1.30 | 0,80 | 0,50 |
| 10 | Продажба на безалкохолни напитки, закуски | 7.00 | 4.00 | 4.50 | 2.80 | 3.30 | 2.00 | 1,00 | 0,60 |
| 11 | Вендинг машини | 50.00 до 1 кв.м | 50.00 до 1 кв.м | 50.00 до 1 кв.м | 50.00 до 1 кв.м | 40.00 до 1 кв.м | 40.00 до 1 кв.м | 30.00 до 1 кв.м | 30.00 до 1 кв.м |
|  | **ЗАВЕДЕНИЯ ЗА ХРАНЕНЕ И РАЗВЛЕЧЕНИЯ** |  |  |  |  |  |  |  |  |
| 1 |  Заведения за бързо обслужване | 7.00 | 4.00 | 5.20 | 3.20 | 3.30 | 2.00 | 1,60 | 1,00 |
| 2 | Кафе-сладкарници  | 7.00 | 4.00 | 4.60 | 2.80 | 2.60 | 1.60 | 1,60 | 1,00 |
| 3 | Питейни заведения | 7.00 | 4.00 | 5.20 | 3.20 | 3.30 | 2.00 | 1,60 | 1,00 |
| 4 | Ресторант | 7.00 | 4.00 | 5.50 | 3.00 | 3.60 | 2.00 | 2,25 | 1,35 |
| 5 | Барове  | 8.00 | 4.70 | 6.30 | 3.80 | 5.20 | 3.30 | 3,60 | 2,20 |
|  | **ПРОИЗВОДСТВЕНИ ЗАВЕДЕНИЯ И УСЛУГИ**  |  |  |  |  |  |  |  |  |
| 1 | Производствени дейности | 4.60 | 2.80 | 3.30 | 2.00 | 1.80 | 1.10 | 0,70 | 0,45 |
| 2 | Поправка на битови уреди | 4.60 | 2.80 | 2.80 | 1.70 | 1.70 | 1.00 | 1,00 | 0,60 |
| 3 | Изделия от благородни метали. | 4.60 | 2.80 | 2.30 | 1.40 | 1.70 | 1.00 | 0.80 | 0,50 |
| 4 | Административно-правни услуги, проектански услуги | 4.60 | 2.80 | 2.80 | 1.70 | 1.80 | 1.10 | 1,00 | 0,60 |
| 5 | Шивашки услуги | 4.60 | 2.80 | 3.20 | 2.00 | 2.60 | 1.60 | 1,00 | 0,60 |
| 6 | Обущарски услуги | 4.60 | 2.80 | 2.90 | 1.80 | 1.80 | 1.00 | 0,70 | 0,45 |
| 7 | Фото услуги | 4.60 | 2.80 | 1.80 | 1.10 | 1.60 | 1.00 | 0,60 | 0,40 |
| 8 | Часовникарски услуги | 4.60 | 2.80 | 2.30 | 1.50 | 1.80 | 1.00 | 0,70 | 0,45 |
| 9 | Козметични,бръснаро-фризьорски услуги | 4.60 | 2.80 | 2.40 | 1.50 | 1.80 | 1.00 | 0,70 | 0,45 |
| 10 | Дърводелски услуги | 4.60 | 2.80 | 3.70 | 2.20 | 3.30 | 2.00 | 1,20 | 0,75 |
| 11 | Авторемонтни услуги | 4.60 | 2.80 | 3.60 | 2.00 | 3.20 | 2.00 | 1,20 | 0,75 |
| 12 | Пощенски услуги | 4.60 | 2.80 | 3.20 | 2.00 | 2.60 | 1.60 | 1,00 | 0,60 |
| 13 | Далекосъобщителни услуги /за инсталиране на антени/-цена за 1бр.антена | 650,00 лв./месец, за всички зони  |
| 14 | Ключарски услуги | 4.60 | 2.80 | 2.80 | 1.70 | 2.20 | 1.30 | 1,40 | 0,85 |
| 15 | Стъкларски услуги | 3.30 | 2.00 | 2.50 | 1.50 | 2.00 | 1.30 | 0,87 | 0,55 |
| 16 | Ремонт на хладилна техника | 4.60 | 2.80 | 2.80 | 1.70 | 2.30 | 1.40 | 0,98 | 0,60 |
| 17 | Печатарски услуги | 4.60 | 2.80 | 2.80 | 1.70 | 1.80 | 1.10 | 0,70 | 0,45 |
|  | **ДРУГИ** |  |  |  |  |  |  |  |  |
| 1 | Складове | 2.00 | 1.20 | 1.20 | 0.80 | 0.80 | 0.50 | 0,50 | 0,30 |
| 2 | Офиси | 4.00 | 2.40 | 2.90 | 1.80 | 2.30 | 1.40 | 0,90 | 0,55 |
| 3 | Спорт ТОТО | 10.00 | 6.30 | 7.80 | 4.70 | 6.50 | 4.00 | 4,00 | 2,40 |
| 4 | Апарати за електронни игри за 1 бр. апарат: |  |
| с изплащане на печалба | 20.00 лв./месец, за всички зони  |
| без печалба | 8.00 лв./месец, за всички зони  |
| 5 | Изкупвателни пунктове за: |  |  |  |  |  |  |  |  |
| Мляко | 2.60 |  | 2.00 |  | 1.50 |  | 0,66 |  |
| Билки, зеленчуци | 1.30 |  | 1.00 |  | 0.60 |  | 0,30 |  |
| Вторични суровини | 3.30 |  | 2.40 |  | 1.60 |  | 0,90 |  |
| Амбалаж | 1.30 |  | 1.00 |  | 0.80 |  | 0,30 |  |
| 6 | Складови помещения за обекти | 30% от НБНЦ на 1 кв.м. за обекта  |
| 7 | Сервизни помещения за обекти | 20 % от НБНЦ на 1 кв.м. за обекта  |
| 8 | Забавни игри, спортна стрелба | 5.50 |  | 4.60 |  | 3.30 |  | 1,50 |  |
| 9 | Забавни игри за деца | 3.20 | 2.00 | 3.10 | 1.90 | 2.80 | 2.00 | 2,20 | 1,30 |
| 10 | Банкови, валутни, застрахователни дейности | 15.00 | 8.00 | 10.00 | 6.20 | 8.60 | 5.20 | 3,30 | 2,00 |
| 11 | Помещения за обществени организации и такива с нестопанска цел | 1.30 |  | 1.00 |  | 0.90 |  | 0,60 |  |
| 12 | Ателиета на СБХ, художествени занаяти | 3.20 |  | 2.00 |  | 1.30 |  | 0,60 |  |
| 13 | Социални, културни, образователни и административни дейности | 1.30 |  | 0.90 |  | 0.80 |  | 0,50 |  |
| 14 | Здравни дейности | 7.00 |  | 4.00 |  | 2.50 |  | 0,85 |  |
| 15 | Зъболекарски кабинети | 10.00 |  | 7.80 |  | 6.00 |  | 4,00 |  |
| 16 | Открити, прилежащи площи към обекти |  | 0.70 |  | 0.60 |  | 0.40 |  | 0,20 |
| 17 | Терен за модулна газостанция |  | 1.60 |  | 1.00 |  | 0.80 |  | 0,40 |
| 18 | Терен за паркинг с модулна газостанция |  | 2.60 |  | 2.00 |  | 1.80 |  | 1,20 |
| 19 | Терен за поставяне на зарядни станции за електромобили, в т.ч. площта за разполагане на зарядната колонка и прилежащо/и паркомясто/паркоместа |  | 7,00 |  | 7,00 |  | 7,00 |  | 4,00 |
| 20 | Терен за паркинг с автомивка |  | 2.00 |  | 1.70 |  | 1.60 |  | 1,10 |
| 21 | Помещение за образователни цели | 0.65  |
| 22 | Монтиране на съоръжения за измерване на ветровия потенциал на отделни територии общинска собственост. | 50.00 лв./брой/месец, за всички зони |
| 23 | Помещения за столово хранене за ученици | 5,20 лв/кв.м. |

**ГОДИШНИ НАЕМНИ ЦЕНИ ЗА ЗЕМИ ОТ ОПФ/ОГФ**

|  |  |  |  |  |
| --- | --- | --- | --- | --- |
| Категория | Ниви лв./дка | Земи от горски фонд лв./дка | Пасища, мери лв./дка | Ливади лв./дка |
| Първа | 48,00 | 35,00за всички категории | 8,00за всички категории | 10,00за всички категории |
| Втора | 48,00 |
| Трета | 48,00 |
| Четвърта | 48,00 |
| Пета | 48,00 |
| Шеста | 48,00 |
| Седма | 48,00 |
| Осма | 42,00 |
| Девета | 42,00 |
| Десета | 42,00 |

**ГОДИШНИ АРЕНДНИ ЦЕНИ ЗА СЪЗДАВАНЕ / ОТГЛЕЖДАНЕ НА ТРАЙНИ НАСАЖДЕНИЯ**

|  |  |  |
| --- | --- | --- |
| Категория | Земи ОПФ лв./дка | Земи от горски фонд , лв./дка |
| Първа | 55,00 | 48,00за всички категории |
| Втора | 55,00 |
| Трета | 55,00 |
| Четвърта | 48,00 |
| Пета | 48,00 |
| Шеста | 48,00 |
| Седма | 48,00 |
| Осма | 42,00 |
| Девета | 42,00 |
| Десета | 42,00 |

**Приложение № 3 към чл. 15, ал.3 от Наредба за реда за придобиване, управление и разпореждане с общинско имущество – собственост на Община Карнобат**

**Правила за почасово отдаване под наем**

**на помещения в училища и детски градини**

1. Директорите на учебните заведения в началото на всеки учебен срок представят в Община Карнобат предложения за предоставяне на части от имоти – публична общинска собственост, предоставени за управление на юридическото лице или звено на общинска бюджетна издръжка, работещо по системата на делегирани бюджети (директора на общинското училище) - на трети лица за временно възмездно ползване.

Предложенията следва да съдържат описание на частите от имоти, времето и условията, при които могат да бъдат предоставени на трети лица за временно възмездно ползване и съответно правилник за вътрешния ред на учебното заведение, програма на учебните часове и др.

2. Предложенията се разглеждат от назначена от кмета на общината комисия и за всеки отделен случай, която извършва преценка за тяхната целесъобразност и законосъобразност. Комисията се председателства от заместник - кмета по образование и култура. В състава й се включват директорът и синдикалният председател на съответното учебно или детско заведение. При необходимост може да бъде извършена проверка и в съответното учебно заведение.

3. Когато се установи, че предложението не противоречи на Закона за предучилищното и училищното образование, на настоящата наредба и е целесъобразно, то се обявява на интернет страницата на Община Карнобат и съответното заведение. В условията задължително се посочват свободните часове и изискванията към кандидатите, както и документите, които следва да бъдат представени.

4. /отменена с Решение №298.І/31.03.2022 г. на Общински съвет - Карнобат /[[24]](#footnote-24)

5. /отменена с Решение №298.І/31.03.2022 г. на Общински съвет - Карнобат /[[25]](#footnote-25)

6. /изменена с Решение №298.І/31.03.2022 г. на Общински съвет - Карнобат/[[26]](#footnote-26) Въз основа на резултатите от проведения търг се сключва договор за наем между директорът на съответното учебно заведение и заявителя, като екземпляр от него се предоставя на Община Карнобат. В договора се включва клауза с гаранции за опазването на предоставеното под наем и ползвано в сградата на учебното заведение имущество.

7. Средствата от сключените договори постъпват в делегирания бюджет на съответното учебно заведение при спазване разпоредбите на Закона за държавния бюджет и Закона за счетоводството.

8. Списък с отдадените под наем по този ред помещения и техните наематели се публикува на интернет страницата на Община Карнобат и съответното заведение.

**Цени за почасово отдаване под наем**

**на помещения в училища и детски градини**

|  |  |  |
| --- | --- | --- |
| **№ по ред** | **ВИДОВЕ ОБЩИНСКИ ИМОТИ** | **ЦЕНА ЗА ЧАС БЕЗ ВКЛЮЧЕН ДДС** |
| **1.** | **Училища** |  |
|  |  - физкултурен салон за спорт - физкултурен салон за театрални и други представления с билет | 10,00 лв.\*\* За ползване на физкултурния салон за 2 и повече часа – 8,00 лв. на час20,00 лв. |
|  |  - класна стая | 10,00 лв. |
|  |  -специализиран кабинет (химия, физика, готварство, мултимедиен кабинет, оборудван компютърен кабинет и др.) | 15,00 лв.\*\* За ползване на мултимедиен кабинет за 2 и повече часа – 12,00 лв. на час |
|  | - спортна площадка  - без ползване на осветление - с ползване на осветление | 7,00 лв.10,00 лв. |
| **2.**  | **Детски градини** |  |
|  | - физкултурен салон | 2,50 лв. |
|  | - занималня за:* танци
* изобразително изкуство
* чужди езици
* вокална школа
 | 3,50 лв.1,50 лв.3,50 лв.1,50 лв. |
|  | - физкултурен салон, занималня, фоайе за театрални представления | 15,00 лв. |

1. Текст на отменената *ал. 5* на *чл. 13:* *„Договорите за наем, сключени за срок, по-кратък от 10 години и чиито срок не е изтекъл, по искане на наемателя могат да бъдат продължени до допустимия по ал.1 срок с решение на Общинския съвет. ”* [↑](#footnote-ref-1)
2. Преди изменението *ал. 3* на *чл. 15* гласи: *„Имотите по ал.1 се предоставят под наем по цени и правила съгласно Приложение № 3 към тази наредба.”* [↑](#footnote-ref-2)
3. Преди изменението чл. 20 гласи: *„(1) Със заповед на кмета на общината се предоставят помещения - частна общинска собственост, за нуждите на общинските ръководства на политическите партии, отговарящи на условията, предвидени в Закона за политическите партии. (2) Исканията за предоставяне на помещения по ал.1 се отправят до кмета наобщината и се придружават от документи за регистрация на партията и за учредяване на общинската й структура, както и данни за представянето й на последните парламентарни избори. (3) При наличие на помещения кметът на общината издава заповед за настаняване, въз основа на която се сключва договор за наем със срок до началото на мандата на следващото Народно събрание.(4) Предоставените помещения на общинските ръководства на политическите партии не могат да се преотдават под наем и да се преотстъпват за ползване. Такива помещения могат да се ползват съвместно по договор с трети лица само за цели, пряко свързани с дейността на партията. (5) Наемната цена се определя съгласно Закона за политическите партии. (6) Наемните отношения с политическите партии, които са престанали да отговарят на условията по чл. 31, ал.1 и 2 от Закона за политическите партии се прекратяват със заповед на кмета на общината.”* [↑](#footnote-ref-3)
4. Преди изменението *чл. 28* гласи: *„Основните и текущи ремонти на вещите – общинска собственост, както и цялостната им поддръжка, се извършва от наемателите им или ползвателите и за тяхна сметка.”* [↑](#footnote-ref-4)
5. Създава се нов *чл. 28.А.* [↑](#footnote-ref-5)
6. В ал.1 на чл. 33 текстът *„Продажбата на нежилищни имоти – частна общинска собственост“* се заменя с *„Продажбата на земя – частна общинска собственост“.* [↑](#footnote-ref-6)
7. В *ал.2* на *чл. 34* текстът *„предложенията за откриването на процедура по ал.1 се правят в писмена форма от кмета на общината“* се променя на *„исканията за закупуване на имоти по ал.1 се правят в писмена форма до кмета на общината“.* [↑](#footnote-ref-7)
8. Ново съдържание на ал. 3 на чл. 34. [↑](#footnote-ref-8)
9. Създава се нова ал. 4 на чл. 34. [↑](#footnote-ref-9)
10. Досегашната ал. 3 на чл. 34 става ал. 5. [↑](#footnote-ref-10)
11. В *чл. 40* след думата „съветници“ точката се заличава, добавя се запетая и текстът *„по реда, определен в чл.39, ал.2 - 4 от настоящата наредба.“* [↑](#footnote-ref-11)
12. В *ал. 2* на *чл. 41* след думите „се учредява“ се добавя текстът *„след решение на Общинския съвет“.* [↑](#footnote-ref-12)
13. В *чл. 42* след думите „обособения обект “ се добавя текстът *„след решение на Общинския съвет“.* [↑](#footnote-ref-13)
14. Текст на отменения *чл. 48: „Разходите по поддръжка, текущ и основен ремонт, включително разходите за консумативи, са за сметка на ползвателите, освен в случаите, за които има изрична законова разпоредба, че са за сметка на общината.”* [↑](#footnote-ref-14)
15. Създава се нова ал. 8 в *чл. 50.* [↑](#footnote-ref-15)
16. Преди изменението *т. 5 на ал. 1, чл. 6*4 гласи: *„документи, установяващи липса на задължения към община Карнобат - издава се служебно”* [↑](#footnote-ref-16)
17. Преди изменението *ал. 3 на чл. 64* гласи: „При възникване на обстоятелства, които правят невъзможни откриването, провеждането или продължаването на търга, комисията съставя протокол, въз основа на който кметът на общината насрочва нов търг, освен ако няма насрочена дата за провеждане на повторен търг за същия обект.” [↑](#footnote-ref-17)
18. Преди изменението *ал. 4 на чл. 64* гласи: *„В случаите по предходната алинея, когато се прекрати вече започнал търг поради невъзможност за продължаването му и се насрочи нов търг, обявените до този момент за спечелили участници за отделни обекти, запазват правата си.”* [↑](#footnote-ref-18)
19. Създава се нова *ал. 11 в чл. 71*. [↑](#footnote-ref-19)
20. Преди изменението *т. 5 на ал. 1, чл. 79* гласи: „документи, установяващи липса на задължения към Община Карнобат-издава се служебно;” [↑](#footnote-ref-20)
21. Преди изменението *ал. 3 на чл. 82* гласи: *„Комисията приема решения с обикновено мнозинство.”* [↑](#footnote-ref-21)
22. Преди изменението *ал. 4 на чл. 82* гласи: *„Когато член на комисията е против взетото решение, той представя особеното си мнение писмено. Особените мнения се вписват в протокола на комисията.”* [↑](#footnote-ref-22)
23. Създава се нова *ал. 12 към чл. 85*. [↑](#footnote-ref-23)
24. Текст на отменената *т.. 4 в Приложение №3: „Желаещите лица подават до директорите на учебните заведения заявление, в което посочват помещенията, часовете и дейността, за която искат да ги ползват, ведно със съответните документи, удостоверяващи правото за извършване на дейността.”* [↑](#footnote-ref-24)
25. Текст на отменената *т.. 5 в Приложение №3:* „След извършване на административна проверка на документите на заявителя, директорът на съответното учебно заведение или упълномощено от него лице в 14 дневен срок издава заповед, с която се уважава или отказва направеното искане.” [↑](#footnote-ref-25)
26. В *т.. 6 на Приложение №3:* думите „Въз основа на заповедта“ се заменят с „Въз основа на резултатите от проведения търг“. [↑](#footnote-ref-26)